Polis Tahan Pelawak Terkenal

KUALA LUMPUR: Polis menahan pelawak terkenal tanah air bersama dua rakannya selepas terbabit dalam kes pergaduhan di sebuah hotel di Kuala Lumpur.

Pelawak berusia 40-an itu turut diarah menjalani ujian air kencing susulan penemuan paket berisi dadah dari salah seorang suspek wanita ditahan yang juga kenalan pelawak terbabit.

Sumber polis berkata, pelawak terbabit diberkas sekitar jam 6 petang kelmarin di sebuah hotel di Taman Maluri, Cheras.

Menurutnya, polis sebelum itu menerima laporan berhubung kes pergaduhan di dalam hotel itu sebelum bergegas ke lokasi.

Pihak polis kemudian menahan pelawak senior terbabit bersama seorang lelaki dan seorang wanita berusia sekitar 30-an di lobi hotel itu.

Siasatan mendapati pelawak terbabit mempunyai empat rekod jenayah membabitkan dadah selain dikehendaki polis berhubung kes di Hulu Klang, Selangor.


Sudah-Sudahlah Bertelingkah, Kita Perlu Kerjasama Demi Rakyat

KUALA LUMPUR: Datuk Seri Mohd. Shafie Apdal menegaskan kesediaan beliau untuk bekerjasama dengan Kerajaan Persekutuan melalui (G2G) bukanlah untuk mencari populariti politik tetapi demi menyelamatkan rakyat yang terjejas akibat penularan wabak Covid-19.

Ketua Menteri berkata, pengangguran di Sabah telah mencecah lebih 100,000 orang, justeru beliau tidak mahu membuang masa untuk terus berpolitik, sebaliknya keutamaan ketika ini adalah untuk memastikan nasib rakyat terbela.

Tegas beliau, kebimbangan utama timbul jika moratorium ditamatkan, lebih ramai rakyat terpaksa berdepan dengan kekangan kewangan, justeru kerjasama G2G itu penting untuk menangani masalah yang bakal berlaku.

“Saya selalu tekankan G2G Kerajaan Persekutuan mesti kerja dengan kerajaan negeri bukan landasan politik tetapi menyelamatkan negara, menyelamatkan umat kita perlu melihat bagaimana perbezaan itu bukan oleh kerana kita mahu popular dalam gelanggang politik tetapi kita mahu menyelamatkan umat di negara ini.

“Kita nak memulihkan ekonomi di negara ini bayangkan masalah yang kita hadapi di negara ini bila moratorium ditarik balik, bila mana bil elektrik datang, bila mana bil air datang, pengganguran yang ada di negeri Sabah pada hari ini dah pun mencecah 100 lebih ribu orang-orang yang menganggur masalah yang perlu kita tangani yang perlu kita hadapi,” tegas beliau.

Beliau merangkap Ahli Parlimen Semporna berkata demikian ketika membahaskan Usul Menjunjung Kasih Titah Ucapan Yang di-Pertuan Agong di Dewan Rakyat hari ini.

Mohd. Shafie berkata, Sabah adalah negeri terkaya di Malaysia daripada segi hasil bumi dengan sumber minyak sebanyak 37 peratus atau 1.8 bilion tong daripada keseluruhan rizab minyak negara tetapi negeri ini masih lagi yang termiskin.

Sehubungan itu, tegasnya pertelingkahan yang tidak bermanfaat di Dewan Rakyat sepatutnya dihentikan perkara lebih penting ialah bagaimana pemimpin melaksanakan amalan masing-masing bukannya hanya dengan percakapan.

“Sabah merupakan negeri yang terkaya sumber minyak 37 peratus kita punya rizab minyak yang ada datang dari Sabah, 1.8 bilion tong kita mempunyai rizab yang begitu besar, kita mempunyai pengeluar gas yang terbesar di negara ini.

“Bayangkan keadaan ini yang kalau kita fokus dalam memerintah negara, memerintah negeri, tetapi tidak hanya kita lihat pertelingkahan pergaduhan tanpa batasan perkataan yang kita lontarkan dalam persidangan ini membimbangkan kita kita yang digelar ahli yang berhormat dewan yang mulia tetapi perkataan yang kita gunakan adakah kemuliaan dia daripada segi ukuran perkataan,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 60 Pulih, 31 Kes Baharu, Tiada Kematian Dicatat Hari Ini

PUTRAJAYA: Sebanyak 60 kes pulih daripada COVID-19 dilaporkan hari ini, menjadikan jumlah kumulatif kes pulih sebanyak 5,706 kes atau 81.4 peratus daripada jumlah keseluruhan kes.

Ketua Pengarah Kesihatan, Datuk Dr Noor Hisham Abdullah berkata, bilangan itu adalah hampir dua kali ganda berbanding 31 kes baharu yang dilaporkan.

Katanya, pertambahan kes baharu itu menjadikan jumlah kumulatif kes kepada 7,009 kes manakala jumlah kes aktif dengan kebolehjangkitan COVID-19 adalah 1,189 kes.

“Ingin dimaklumkan daripada 31 kes baharu dilaporkan, 10 kes adalah kes import yang mendapat jangkitan di luar negara, manakala 21 kes adalah penularan tempatan yang mana 10 individu bukan warganegara Malaysia.

“Sehingga kini, 11 kes positif COVID-19 sedang dirawat di Unit Rawatan Rapi (ICU). Daripada jumlah berkenaan, tujuh memerlukan bantuan pernafasan,” katanya dalam sidang media harian COVID-19 di sini, hari ini.

Dr Noor Hisham turut memaklumkan tiada pertambahan kes kematian berkaitan COVID-19 dan angkanya kekal 114 kes atau 1.63 peratus daripada jumlah keseluruhan kes. – Berita Harian

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


PERKESO Salur Lebih RM1 Bilion Kepada Rakyat Sabah

KOTA KINABALU, 7 April : Pertubuhan Keselamatan Sosial (Perkeso) telah menyalurkan lebih RM1 bilion kepada rakyat Sabah menerusi pakej rangsangan ekonomi yang diumumkan kerajaan bagi membantu majikan dan pekerja dalam tempoh mencabar ini.

Ketua Eksekutif Perkeso Datuk Seri Dr Mohammed Azman Aziz Mohammed berkata peruntukan itu disalurkan dalam bentuk bantuan serta insentif kewangan kepada majikan dan pekerja untuk kelangsungan operasi perniagaan, mengekalkan pekerja sedia ada dan mengambil pekerja baharu.

Beliau berkata sehingga kini, Perkeso telah berjaya mengagihkan RM14.6 bilion kepada para majikan dan pekerja di seluruh negara menerusi pelbagai inisiatif kerajaan dilaksanakan oleh agensi itu.

“Setakat 2 April, Perkeso berjaya menempatkan semula 46,971 individu ke alam pekerjaan, manakala jumlah kekosongan jawatan didaftarkan majikan pula menjangkau 457,753 kekosongan.

“Bagi Sabah pula, pekerja aktif yang dilindungi sebanyak 280,744 orang, manakala majikan aktif yang dilindungi 33,893 orang setakat 1 April,” katanya menerusi kenyataan dikeluarkan Jabatan Ketua Menteri Sabah di sini hari ini.

Perkara itu telah dimaklumkan Mohammed Azman kepada Ketua Menteri Sabah Datuk Hajiji Noor ketika mengadakan kunjungan hormat ke pejabat Hajiji yang turut dihadiri Pengarah Perkeso Sabah Dr Mohd Ali Hindia di Pusat Pentadbiran Negeri Sabah di sini, semalam.

Hajiji dalam kenyataan sama berkata kerajaan negeri menghargai peranan Perkeso dalam penyediaan keselamatan sosial untuk rakyat Sabah bagi perlindungan bencana kerja, keilatan termasuk sebarang kematian dan pemberian elaun kehilangan pekerjaan, insentif yuran latihan, mobiliti dan program penampatan pekerjaan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelik, Kecewa Pihak Istana Tidak Benarkan Kami Masuk – Jeffrey Kitingan

KOTA KINABALU: Seramai 33 Ahli Dewan Undangan Negeri (Adun) kecewa kerana pihak Istana Negeri tidak membenarkan mereka mengadap Yang di-Pertua Negeri Sabah Tun Juhar Mahiruddin, hari ini.

Presiden Parti Solidariti Tanah Airku (STAR), Datuk Dr Jeffrey Kitingan yang mewakili semua Adun terbabit berkata, keadaan ini pelik dan mengecewakan kerana mereka memiliki majoriti yang cukup untuk membentuk kerajaan baharu.

Katanya, tujuan mereka bertemu dengan Juhar adalah bagi mendapatkan penjelasan berhubung pembubaran Dewan Undangan Negeri (DUN).

“Kami mempunyai majoriti yang cukup untuk membentuk kerajaan… pelik dan mengecewakan apabila pihak istana tidak membenarkan kami masuk (Istana Negeri).

“Sedangkan sebelum ini, wakil Perdana Menteri iaitu Datuk Seri Hamzah Zainudin sudah bertemu dengan TYT (Tuan Yang Terutama) dan menyatakan kami sudah ada majoriti.

“Semua 33 Adun ada di sini, bukan hanya surat tetapi juga badan mereka.. akan tetapi kami tidak dibenarkan masuk,” katanya ketika ditemui media, hari ini.

Sebaik saja sidang media selesai jam 5.30 petang tadi, semua kenderaan yang membawa seramai 33 ADUN beredar termasuk Tan Sri Musa Aman.

Sebelum itu, Musa bersama rombongannya tiba di Bulatan Nenas di Jalan Istana, Kota Kinabalu, jam 3.50 petang untuk mengadap TYT namun dihalang masuk sepasukan polis yang membuat kawalan di jalan berkenaan sejak semalam.

Terdahulu, Musa dalam sidang media di kediamannya, hari ini, mengumumkan mempunyai majoriti untuk membentuk kerajaan baharu dan mendakwa pembubaran DUN adalah tidak wajar.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKP: Ejen ‘COD’ Dadah Dicekup Bersama Tujuh Pelanggannya

SIPITANG: Polis di sini bukan saja menahan seorang ejen penghantar bekalan syabu secara ‘cash on delivery’ (COD), malah tujuh pelanggannya turut dicekup.

Semua suspek berusia lingkungan 20 hingga 40 tahun ditahan polis dari Ibu Pejabat Polis Daerah (IPD) Sipitang, Jumaat lalu.

Ketua Polis Daerah Sipitang, Deputi Superintendan Champin Piuh berkata, ketika polis membuat tugasan pemantauan Perintah Kawalan Pergerakan (PKP) Op Covid-19, ditepi Jalan Simpang CK Motor Batu 1, Jalan Sipitang -Sindumin menahan sebuah motosikal ditunggang lelaki berusia 40-an.

“Hasil pemeriksaan mendapati suspek mengambil kesempatan untuk menjalanlan aktiviti mengedar dadah melalui COD.

“Suspek dipercayai bertindak menghantar pesanan yang dipesan lalu menghantar ke lokasi yang dijanjikan.

“Berikutan tertangkapnya suspek terbabit, polis berjaya menahan tujuh lagi lelaki disyaki penagih dadah,” katanya ketika dihubungi, hari ini.

Menurutnya, semua suspek juga ditahan ketika merayau-rayau di kawasan Mesapol dan sekitar daerah ini.

“Semua tangkapan ditahan mengikut Seksyen 11(1) Peraturan-Peraturan Pencegahan Dan Pengawalan Penyakit Berjangkit 1988 kerana melanggar arahan tanpa alasan yang munasabah iaitu membeli bekalan dadah jenis syabu dan tindakan itu boleh menyebabkan mudarat terhadap orang-orang sekitar berkaitan terhadap wabak Covid-19 yang kiji sedang menular.

“Oleh itu, mohon masyarakat di daerah ini supaya patuh arahan PKP fasa 3 kerana polis bertindak tegas menangkap sesiapa saja yang melanggar perintah ini,” katanya. – Berita Sabah


(VIDEO) 6 Orang Cedera Selepas Tercampak Keluar Dari Buaian ‘Crazy Wave’ Di Fun Fair

Beberapa pengunjung di sebuah taman hiburan (fun fair) mengalami kecederaan selepas terjatuh dari permainan Crazy Wave yang sedang beroperasi.

Dalam kejadian yang berlaku di Thailand, kira-kira enam mangsa tercampak keluar dari permainan itu dan salah seorang kanak-kanak lelaki terpelanting keluar mengenai operator mesin sebelum tercampak ke tanah.

Pada awalnya, permainan yang dinaiki 14 orang itu kelihatan berfungsi dengan baik. Namun secara tiba-tiba besi penghadang terbuka menyebabkan mangsa-mangsa yang terbabit tercampak keluar.

Kakitangan yang mengendalikan mesin permainan itu turut ditimpa mangsa sebelum bergegas berdiri semula menghentikan mesin tersebut.

Kejadian itu sempat dirakam dua pengunjung berhampiran, manakala pengunjung lain yang menyaksikan kejadian itu bergegas menolong mangsa.

Berdasarkan video itu juga, seorang kanak-kanak mengalami pendarahan di bahagian dahi, seorang lagi remaja perempuan cedera di kaki.

Timbul spekulasi yang mendakwa kakitangan terbabit tidak mengunci besi penghadang itu dengan baik menyebabkan kejadian itu berlaku.


‘Saya Kini Pangku Jawatan Pengerusi BERSATU’ – Muhyiddin

KUALA LUMPUR: Tan Sri Muhyiddin Yassin berkata, beliau kini memangku jawatan Pengerusi Parti Pribumi Bersatu Malaysia (BERSATU), susulan keputusan Tun Dr Mahathir Mohamad berundur daripada jawatan itu pada 24 Februari lalu.

Muhyiddin berkata, tugas memangku jawatan tertinggi parti itu, selaras Fasal 16.9 perlembagaan BERSATU, yang menyatakan bahawa jawatan pengerusi akan kekal kosong sehingga pemilihan semula diadakan.

“Jika pengerusi berhenti atau diberhentikan, maka presiden hendaklah memangku jawatan itu sehingga diadakan pemilihan untuk memilih pengerusi baharu.

“BERSATU belum mengadakan pemilihan untuk memilih pengerusi yang baharu, justeru saya selaku presiden memangku jawatan Pengerusi BERSATU sehingga pemilihan diadakan kelak,” katanya dalam kenyataan, hari ini.


Dadah: 73 Individu Ditahan Di Kampung Air, Sinsuran, pekan Inanam, Kampung Likas, Sembulan dan Manggatal

73 individu ditahan berkaitan kesalahan dadah

Kota Kinabalu: Polis menahan 73 individu atas pelbagai kesalahan berkaitan dadah dalam 22 serbuan Ops Sarang di sekitar bandar raya ini selama seminggu yang berakhir kelmarin.

Semua suspek berusia 19 hingga 64 tahun ditahan di Kampung Air, Sinsuran, pekan Inanam, Kampung Likas, Sembulan dan Manggatal.

Ketua Polis Daerah Kota Kinabalu, Asisten Komisioner Habibi Majinji, berkata serbuan dilakukan oleh Bahagian Siasatan Jenayah Narkotik Ibu Pejabat Polis Daerah Kota Kinabalu.

Beliau berkata, 31 individu ditahan atas kesalahan memiliki dadah, manakala 40 lagi didapati positif dadah dan dua membabitkan bekalan dan pengedaran dadah.

“Daripada 73 tangkapan itu, seramai 60 suspek warga tempatan dan 13 lagi warga asing.

“Sepanjang tempoh operasi itu, polis merampas 16.22 gram dadah jenis syabu dan 5.06 gram dadah jenis Ketamin. Nilai rampasan RM3,192 mengikut harga pasaran semasa,” katanya dalam kenyataan hari ini.

Habibi berkata, semua tangkapan disiasat mengikut Seksyen 39A(1) Akta Dadah Berbahaya (ADB) 1952, Seksyen 12(2) dan Seksyen 15(1)(a) akta sama.

Katanya, usaha membanteras pengedaran dan penagihan dadah di sekitar bandar raya diperhebat dari semasa ke semasa bagi kesejahteraan dan ketenteraman awam.

“Sebagai langkah untuk mengurangkan masalah penagihan, polis berjaya menahan seramai 41 penagih berulang sepanjang Januari hingga Jun 2019.

“Semua mereka ditahan mengikut Seksyen 39C(1) ADB 1952,” katanya. – Berita Harian


PDRM umum pertukaran tiga pegawai kanan

KUALA LUMPUR: Polis Diraja Malaysia (PDRM) hari ini mengumumkan pertukaran membabitkan tiga pegawai kanannya berkuat kuasa 29 April ini.

Ketua Komunikasi Korporat PDRM Urusetia Ketua Polis Negara (KPN), Datuk Asmawati Ahmad, berkata pertukaran itu membabitkan Ketua Polis Daerah Tawau, Asisten Komisioner Fadil Marsus.

“Beliau akan bertukar jawatan sebagai Ketua Penolong Pengarah (D7C) Anti Pemerdagangan Orang/Penyeludupan Migran, Jabatan Siasatan Jenayah (JSJ) Bukit Aman dengan memangku pangkat Senior Asisten Komisioner.

“Turut bertukar jawatan adalah Timbalan Ketua Pasukan Khas Kawasan Keselamatan Khas Pantai Timur Sabah (ESSCOM), Jabatan Perdana Menteri, Asisten Komisioner Muhammad Abdul Halim.

“Beliau akan bertukar jawatan sebagai Timbalan Komander Briged Utara, Pasukan Gerakan Am (PGA), Jabatan Keselamatan Dalam Negeri dan Ketenteraman Awam, Ulu Kinta, Perak,” katanya dalam satu kenyataan, hari ini.

Menurutnya, pertukaran terakhir membabitkan Asisten Superintendan (D7B) Pengawasan, JSJ Perak, Deputi Superintendan Zulkepli Ibrahim.

“Beliau ditukarkan ke jawatan Ketua Polis Daerah Pengkalan Hulu, Perak.

“Semua arahan pertukaran berkenaan berkuat kuasa mulai 29 April ini,” kata Asmawati. – Berita Harian


Kluster PTS Manggatal Penyumbang Terbesar Kes Covid-19 Di Kota Kinabalu Hari Ini

KOTA KINABALU: Kes Covid-19 di Kota Kinabalu meningkat mendadak hari ini iaitu 341 jangkitan dengan 229 daripada kluster Pusat Tahanan Sementara (PTS) Manggatal.

Menteri Kerajaan Tempatan dan Perumahan Masidi Manjun berkata, peningkatan mendadak di Kota Kinabalu dengan kluster PTS adalah penyumbang terbanyak memang sudah dijangka.

“Daripada 341 kes Covid-19 baharu di Kota Kinabalu hari ini, 67.2% daripada kluster PTS Manggatal.

“Selain itu, kluster Penjara Kepayan turut mencatat peningkatan 42 kes hari ini,” katanya.

Masidi berkata, jumlah kes positif baharu Covid-19 di Sabah hari ini 678 kes dengan 12 kematian dicatatkan.

Daripada jumlah kes kematian itu, 9 di Kota Kinabalu manakala masing-masing 1 di Kudat, Tawau dan Sandakan.

“Hari ini juga, seramai 549 pesakit Covid-19 sembuh manakala seramai 3,139 pesakit lagi sedang menerima rawatan iaitu 695 orang di hospital dan 2,444 di pusat kuarantin dan rawatan berisiko rendah (PKRC).

“Selain itu, seramai 79 pesakit lagi kini dirawat di unit rawatan rapi dengan 21 daripadanya memerlukan alat bantuan pernafasan,” katanya.

Sementara itu, beliau berkata jumlah kapasiti katil keseluruhan di hospital Covid-19 dan PKRC di Sabah ketika ini sebanyak 8,241.

“Bilangan katil di hospital 883, manakala di PKRC 7,358 dan penggunaan katil keseluruhan hari ini sebanyak 38.08%,” katanya.

Dalam perkembangan lain, Menteri Pembangunan Masyarakat dan Kesejahteraan Rakyat Shahelmey Yahya berkata, sebanyak 131,052 bakul makanan diagihkan kepada penduduk terjejas akibat Covid-19 setakat ini.

Katanya, kerajaan kini dalam proses menambah baik bantuan bakul makanan bagi memastikan program itu benar-benar membantu rakyat yang terkesan susulan pandemik Covid-19.

“Sehingga hari ini sebanyak 131,052 bakul makanan diagihkan di seluruh Sabah dan cara kita mengagihkan masih mensasarkan golongan sasar.

“Golongan sasar ialah semua penduduk yang berada di kawasan PKPD (perintah kawalan pergerakan diperketatkan) akan mendapat bantuan bakul makanan manakala di kawasan PKPB, (perintah kawalan pergerakan bersyarat) kerajaan akan memberikan keutamaan kepada keluarga yang mendapat perintah kuarantin,” katanya.

Beliau berkata demikian ketika ditemui selepas meninjau pusat pengumpulan bantuan bakul makanan bagi daerah Tuaran, hari ini. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mamat Khalid Meninggal Dunia

KUALA LUMPUR: Penerbit dan pengarah tersohor, Mamat Khalid menghembuskan nafas terakhirnya di Hospital Slim River 12.30 pagi tadi.

Khabar duka itu disahkan Setiausaha Agung Persatuan Seniman, Hafiz Nafiah kepada Utusan Malaysia.

Menurut Hafiz, Allahyarham difahamkan pengsan di restorannya, Sarang Art Hub sebelum dikejarkan ke hospital dan disahkan meninggal dunia.

“Allahyarham pengsan di Sarang Hub, tempat dia dan dibawa ke hospital dan disahkan meninggal dunia.

“Maklumat awal yang kami dapat, jenazah Allahyarham akan dikebumikan di Ipoh esok,” katanya.

Allahyarham Mamat Khalid atau nama sebenarnya, Mohamad Mohamad Khalid menghembuskan nafas terakhirnya di tangga usia 58 tahun dan meninggalkan seorang isteri, Hasmah Hassan serta lima orang anak.

Penerbit dan pengarah hebat itu pernah dikejarkan ke hospital dan dimasukkan ke unit rawatan rapi selepas mengalami sesak nafas pada Oktober 2019.

Allahyarham cukup disegani dalam dunia perfileman negara dan karya-karyanya sering pecah panggung serta memberi kesan cukup hebat kepada penonton.

Antara karya hebat pengarah tersohor itu adalah Man Laksa, Zombi Kampung Pisang, Rock, 16 Puasa dan Hantu Kak Limah.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pencuri Wayar Dibelasah & Dibakar, Polis Tahan Tiga Lelaki

KOTA KINABALU: Seorang pencuri bernasib malang selepas bukan sahaja dibelasah, malah dibakar hidup-hidup sehingga melecur oleh sekumpulan lelaki yang menangkapnya.

Dalam kejadian di Kampung Rampayan Jati, Kota Kinabalu, jam 1 pagi Jumaat, pencuri berkenaan yang berusia 21 tahun, mengalami kecederaan apabila melecur 35 peratus di bahagian anggota badan.Terdahulu, dia bersama seorang lagi rakan sejenayahnya dikatakan sedang mencuri wayar tembaga di dalam motor mesin basuh terpakai di belakang sebuah gerai berhampiran kampung tersebut.

Dia kemudiannya berjaya ditahan manakala rakannya sempat melarikan diri dalam kejadian itu.

Ketua Polis Daerah Kota Kinabalu, Asisten Komisioner Habibi Majinji berkata, sekumpulan lelaki kemudiannya datang lalu bertindak membelasah pencuri tersebut kerana enggan memberitahu identiti rakan sejenayahnya kepada mereka.

“Sekumpulan lima lelaki yang menangkapnya lalu bertindak menyimbah petrol lalu mengacahnya dengan menyalakan pemetik api.

“Namun, tidak semena-mena percikan api pemetik api itu kemudiannya menyambar badannya dan semua lelaki yang terlibat itu membantu memadamkan kebakaran berkenaan.

“Mereka juga memberikan rawatan kepada mangsa dan menghantarnya ke rumah,” katanya ketika dihubungi, pada Jumaat.

Jelas beliau, abang mangsa yang melihat keadaaan adiknya melecur itu telah membuat laporan polis untuk tindakan lanjut.

“Bertindak atas laporan yang diterima, polis berjaya menahan tiga lelaki untuk membantu siasatan kes ini.

“Siasatan masih dilakukan secara menyeluruh dan baki individu yang terlibat masih giat dikesan,” katanya.

Kes disiasat mengikut Seksyen 326 Kanun Keseksaan atas kesalahan sengaja mendatangkan cedera parah.


Hudud dilaksana 3 april

KUALA LUMPUR: Mulai minggu depan, Brunei akan mula menguatkuasakan hukuman sebat atau direjam hingga mati bagi beberapa kesalahan seksual, termasuk homoseks, zina dan rogol.

Sebelum ini, Sultan Brunei yang juga Perdana Menteri mengumumkan undang-undang syariah itu akan dilaksanakan dalam tiga fasa.

Dalam fasa pertama yang dilaksanakan pada Mei 2014, umat Islam yang melakukan kesalahan hamil luar nikah, tidak solat Jumaat dan mempromosikan kepercayaan lain selain Islam, boleh dikenakan denda atau penjara.

Sebelum ini, hukuman untuk kesalahan seks sejenis di Brunei ialah penjara sehingga 10 tahun.

Namun, menurut pertubuhan hak asasi manusia, pelaksanaan fasa kedua dan ketiga undang-undang Syariah itu membolehkan pesalah disebat atau direjam dengan batu sampai mati terhadap umat Islam yang melakukan kesalahan zina, liwat dan rogol serta kesalahan lain, seperti minum arak dan mencuri.

Brunei menangguhkan pelaksanaan dua fasa terakhir berikutan bantahan masyarakat antarabangsa pada 2014 namun menurut pengasas pertubuhan hak asasi manusia The Brunei Project, Matthew Woolfe, negara itu mahu melaksanakan kedua-duanya mulai 3 April ini.

Banyak pertubuhan bukan kerajaan dan hak asasi manusia membantah pelaksanaan undang-udang syariah itu.

Pertubuhan hak asasi manusia berpangkalan di Manila, ASEAN SOGIE Caucus, mengesahkan pelaksanaan kedua-dua fasa itu pada 3 April berdasarkan dokumen kerajaan.

Jabatan Perdana Menteri Brunei tidak membalas pertanyaan melalui e-mel.

“Kami sedang berusaha memberi tekanan kepada kerajaan Brunei namun masa ada sebelum undang-undang itu dilaksanakan amat singkat,” kata Woolfe yang mendesak kerajaan lain mengenakan tekanan diplomatik.

Menurutnya, perkara itu hanya diketahui melalui kenyataan di laman web peguam negara yang dimuat naik hujung Disember lalu namun hanya disedari minggu ini.

Brunei, bekas jajahan British mempunyai 400,000 penduduk dengan 67 peratus beragama Islam. – Reuters


PRK Kimanis: Ahli BERSATU Perlu Beri Sokongan Kepada Calon WARISAN

MEMBAKUT: Ahli dan penyokong Parti Pribumi Bersatu Malaysia (BERSATU) dalam kawasan Kimanis perlu memberi sokongan sepenuhnya kepada calon Parti Warisan Sabah (WARISAN), Datuk Karim Bujang dalam Pilihan Raya Kecil (PRK) Parlimen Kimanis, 18 Januari ini.

Ketua Badan Pimpinan BERSATU Negeri Sabah, Datuk Hajiji Noor, berkata mereka perlu berbuat demikian bagi memastikan kemenangan calon WARISAN dalam PRK itu.

WARISAN yang menerajui kerajaan negeri katanya, adalah kawan kepada gabungan Pakatan Harapan (PH) yang menerajui Kerajaan Persekutuan.

“Oleh kerana PH dan WARISAN adalah kawan yang akrab, kita mesti tolong. Ini tanggungjawab kita sebagai ahli komponen PH.

“Dalam saat begini (PRK), kita kena tolong kawan kerana calon WARISAN ialah kawan kita, kerajaan PH kawan dengan WARISAN, maka kita kena turun dan berkempen, seterusnya mengundi WARISAN.

“Kita perlu memastikan calon WARISAN bukan sahaja menang, malahan memperoleh jumlah undi yang besar kali ini,” katanya ketika melawat bilik gerakan jentera BERSATU untuk PRK Kimanis di pejabat BERSATU Bahagian Kimanis, di Pekan Membakut, hari ini.

Yang turut hadir ialah ADUN Membakut, Datuk Mohd Arifin Mohd Arif yang juga Ketua BERSATU Bahagian Kimanis; ADUN Lumadan, Matbali Musah yang juga Ketua BERSATU Bahagian Sipitang dan Timbalan Ketua Bahagian BERSATU Kimanis, Ahmad Yusof; Ketua Srikandi BERSATU Bahagian Kimanis, Dayang Hairena Ag Basir, dan Setiausaha Bahagian BERSATU Kimanis, Surayah Ibrahim.

Hajiji yang juga Ahli Dewan Undangan Negeri (ADUN) Sulaman berkata, jentera BERSATU, termasuk Srikandi dan Armada BERSATU sedang bekerja keras dan berkempen bagi memastikan calon WARISAN dipilih menjadi Ahli Parlimen Kimanis.

“Bukan hanya ahli atau penyokong BERSATU sahaja, malahan mereka juga perlu memastikan ahli keluarga turut mengundi calon WARISAN.

“Ahli BERSATU mesti menjalin kerjasama dan hubungan baik bersama ahli WARISAN dan gabungan PH dalam PRK Parlimen Kimanis demi mencapai kemenangan,” tegasnya.


2 Beradik Disamun 10 Lelaki Bersenjata Di Semporna

SEMPORNA : Dua beradik mengalami detik cemas selepas disamun oleh sepuluh lelaki bersenjata di kawasan Ladang Pinang, di sini 15 Mei lalu.

Dalam kejadian jam 5 petang itu, kedua-dua mangsa berumur 43 dan 22 tahun itu masing-masing menunggang motosikal dalam perjalanan balik ke Ladang Nasip Kita daripada rumah kawannya sebelum ditahan sekumpulan lelaki.

Ketua Polis Daerah Semporna Superintendan Mohd Farhan Lee Abdullah berkata semasa mangsa melalui lokasi kejadian, mereka ditahan oleh sepuluh lelaki yang menaiki dua buah kenderaan.

“Kesemua suspek terbabit membawa senjata tajam terus menuju ke arah mangsa dan salah seorang daripada mereka bertindak memukul kepala mangsa mengunakan pedang samurai.

“Mujur mangsa ketika itu menggunakan topi keledar yang melindunginya daripada tercedera,”katanya dalam kenyataan media, di sini semalam

Menurutnya, suspek juga turut mengacu sebilah pisau dan pedang samurai ke leher mangsa sambil memintanya menyerahkan semua barang berharga.

“Mangsa menyerahkan dompet berisi wang tunai sebanyak RM600, sebuah telefon bimbit, dua buah motorsikal bersama gerannya serta salinan pasport mereka.

“Kesemua suspek melarikan diri ke arah Tawau selepas berjaya menyamun barang berharga mangsa,”katanya

Farhan berkata, mangsa kemudiannya membuat laporan polis di Bandar Sri Indah, Tawau berhubung kejadian itu.

“Polis sedang mengesan seorang lelaki Haslam Abdul Talib, 28, beralamat di Jalan Tun Fuad Kunak untuk membantu siasatan.

“Kes disiasat di bawah Seksyen 395/397 Kanun Keseksaan kerana melakukan samun berkumpulan menggunakan senjata.,”katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga Unit Rumah Flat Terbakar Di Kepayan Ridge

KOTA KINABALU: Tiga unit rumah flat di tingkat bawah dan tingkat satu terbakar dalam kejadian di lorong Bunga Semarak, Kepayan Ridge, di sini, petang tadi.

Dalam kejadian jam kira-kira jam 6 petang itu, tiada kemalangan jiwa dilaporkan selepas semua penghuni di tiga rumah berkenaan berjaya menyelamatkan diri.

Bagaimanapun tindakan pantas pasukan bomba dari Balai Bomba dan Penyelamat (BBP) Kota Kinabalu, diketuai Penolong Bomba Kanan II Norkizan Durudin berjaya menyelamatkan 21 unit rumah lain di blok berkenaan daripada terjejas.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, seramai sembilan anggota dari BBP Kota Kinabalu, membabitkan dua jentera dan sebuah EMRS bergegas ke lokasi kejadian sejurus selepas menerima panggilan jam 6.02 petang.

“Sebaik tiba di lokasi, anggota bomba terus bertindak mengawal api daripada merebak.

“Operasi dapat dikawal jam 6.18 petang. Kebakaran membabitkan tiga unit rumah di tingkat bawah dan di tingkat satu, masing-masing terbakar 70, 40 dan 10 peratus,” katanya.

Menurutnya, tiga unit rumah yang terbakar itu didiami seramai 13 orang dan semua berjaya menyelamatkan diri.

“Punca kebakaran serta anggaran kerugian masih dalam siasatan.

“Operasi menyelamat tamat sepenuhnya jam 7.15 malam tadi,” katanya.


Presiden Sebuah NGO Sabah Dituduh Pecah Amanah

KOTA KINABALU, 10  Sept – Presiden sebuah pertubuhan bukan kerajaan dan seorang lagi individu mengaku tidak bersalah di Mahkamah Sesyen di sini, hari ini atas pertuduhan pecah amanah menyalahgunakan harta secara tidak jujur berjumlah RM34,000.

Tertuduh, Jismit Japong, 54, iaitu presiden Pertubuhan Gagasan Ekonomi Bumiputera Sabah (PGEBS) dan Mohd Hafiz Anuar, 36, yang hanya bekerja sendiri membuat pengakuan itu selepas pertuduhan dibacakan di hadapan Hakim Abu Bakar Manat.

Kedua-dua tertuduh didakwa mencapai niat bersama melakukan pecah amanah dengan menyalahgunakan harta secara tidak jujur iaitu wang tunai berjumlah RM34,0000 dari akaun RHB Bank milik Mohd Hafiz.

Kesemua kesalahan berkenaan didakwa dilakukan di RHB Bank, Blok B Bangunan Kumpulan Wang Simpanan Pekerja, Jalan Karamunsing, Kota Kinabalu pada Mei 2012 hingga Julai 2012.

Bagi pertuduhan itu kedua-dua tertuduh didakwa mengikut 403 Kanun Keseksaan yang membawa hukuman penjara sehingga lima tahun atau dengan sebat dan boleh didenda, jika sabit kesalahan.

Terdahulu, Pegawai Pendakwa Suruhanjaya Pencegahan Rasuah Malaysia (SPRM) Faliq Basiruddin yang mengendalikan pendakwaan itu menawarkan jaminan RM15,000 dan dikenakan syarat-syarat tambahan terhadap tertuduh.

Tertuduh, Jismit yang diwakili peguam PJ Perira dan tertuduh Mohd Hafiz yang tidak diwakili peguam dalam rayuannnya memohon mahkamah mengurangkan jumlah jaminan memandangkan kedua-duanya mempunyai tanggungan anak.

Hakim Abu Bakar kemudian membenarkan kedua-dua tertuduh diikat jamin RM10,000 dengan deposit RM5,000 serta seorang penjamin tempatan dan perlu melapor diri di pejabat SPRM dua bulan sekali dan pasport di serahkan kepada pihak mahkamah.

Mahkamah menetapkan 15 Okt depan sebagai tarikh sebutan semula kes.


Kaunter ‘Drive Thru’ Bayar Zakat Diperkenal Kali Pertama Di Sabah

KOTA KINABALU: Majlis Ugama Islam Negeri Sabah (MUIS) memperkenalkan perkhidmatan kaunter pandu lalu buat julung-julung kalinya bagi mempermudahkan kutipan zakat fitrah sepanjang Perintah Kawalan Pergerakan (PKP).

Menteri Undang-undang dan Hal Ehwal Anak Negeri, Datuk Aidi Moktar berkata, pada peringkat awal, hanya satu kaunter pandu lalu akan dibuka di Wisma MUIS bermula Isnin (4 Mei) sebelum perkhidmatan itu diperluaskan ke daerah-daerah lain.

Katanya, perkhidmatan kaunter pandu lalu ini akan dibuka bermula 8 pagi sehingga 5 petang pada hari-hari tertentu yang akan diputuskan dalam masa terdekat ini.

Beliau berkata, sekiranya perkhidmatan itu mendapat sambutan dan berjalan lancar dengan mematuhi prosedur operasi standard (SOP) ditetapkan, barulah akan diperluaskan ke pejabat cawangan Bahagian Zakat dan Fitrah yang terletak di daerah lain.

Aidi berkata, kaedah itu merupakan salah satu daripada empat kaedah pembayaran zakat fitrah yang mendapat kebenaran daripada Pengarah Kesihatan Negeri Sabah pada 27 April lalu.

Katanya, dalam usaha mengutip pembayaran zakat fitrah, MUIS perlu mematuhi tatacara dan prosedur operasi standard (SOP) ditetapkan Jabatan Kesihatan Negeri Sabah (JKNS).

“Selain kutipan melalui kaunter pandu lalu, pembayaran zakat fitrah boleh dibuat melalui kutipan secara langsung oleh wakil Amil (pemungut zakat), pembayaran atas talian, melalui bank dan juga aplikasi online serta menerusi pembukaan kaunter kutipan zakat di ibu pejabat dan pejabat-pejabat cawangan Bahagian Zakat & Fitrah MUIS.

“Untuk kutipan secara langsung melalui Amil masih menunggu surat kebenaran daripada MUIS untuk memulakan tugas dan surat itu akan dikeluakan dalam masa terdekat.

“Terdapat sebanyak 39 wakil Amil dan 1,930 orang Amil telah dilantik di seluruh Sabah,” katanya dalam sidang media mengenai kaedah pembayaran zakat fitrah negeri Sabah, di Wisma MUIS, di sini hari ini.

Sejak pembayaran zakat fitrah atas talian melalui bank diperkenal pada 24 April lalu, MUIS telah menerima sejumlah RM 185,000. Ia melibatkan pembayaran 7,000 orang. – BorneoToday


Sultan Muhammad V letak jawatan Yang di-Pertuan Agong

KUALA LUMPUR: Sultan Muhammad V meletakkan jawatan sebagai Yang di-Pertuan Agong XV berkuat-kuasa hari ini.

Datuk Pengelola Bijaya Diraja Istana Negara, Datuk Wan Ahmad Dahlan Ab Aziz, berkata peletakan jawatan baginda itu selaras Perkara 32 (3) Perlembagaan Persekutuan.

Beliau berkata, baginda sudah memaklumkan perkara itu secara rasmi kepada Duli-duli Yang Maha Mulia Raja-raja melalui warkah yang diutuskan kepada Setiausaha Majlis Raja-Raja.

“Bagi menjunjung titah Kebawah Duli Yang Maha Mulia (KDYMM) Seri Paduka Baginda Yang di-Pertuan Agong XV, Sultan Muhammad V, dengan ini Istana Negara memaklumkan bahawa KDYMM Seri Paduka Baginda Tuanku meletak jawatan sebagai Yang di-Pertuan Agong XV berkuat kuasa 6 Januari (Ahad) bersamaan 29 Rabiulakhir 1440H selaras Perkara 32(3) Perlembagaan Persekutuan.

“Sepanjang menjalankan tugas sebagai Yang di-Pertuan Agong, baginda berusaha memenuhi tanggungjawab dan amanah selaku Ketua Negara, berperanan sebagai tunggak kestabilan, sumber keadilan, teras perpaduan dan payung penyatuan di kalangan rakyat.

“Tuanku menzahirkan ucapan terima kasih kepada Duli Yang Maha Mulia Raja-Raja yang memilih baginda sebagai Yang di-Pertuan Agong ke-15 bermula 13 Disember 2016,” katanya dalam satu kenyataan, hari ini.

Sultan Muhammad V meletakkan jawatan sebagai Yang di-Pertuan Agong berkuat-kuasa hari ini.

Wan Ahmad Dahlan berkata, Sultan Muhammad V turut menzahirkan penghargaan kepada Perdana Menteri dan kerajaan yang memberi kerjasama dalam mentadbir negara.

Katanya, Sultan Muhammad V selaku Pemerintah Tertinggi Angkatan Tentera turut berbangga dengan pengorbanan serta taat setia yang dicurahkan kepada baginda dan negara selama ini.

“Kepada rakyat Malaysia, Tuanku bertitah supaya rakyat Malaysia terus bersatu mengekalkan perpaduan, bertolak ansur dan bersepakat dalam memikul tanggungjawab terhadap negara yang berdaulat ini, supaya Malaysia terus berada dalam keadaan aman dan harmoni.

“Tuanku telah bersedia berangkat pulang ke Kelantan Darul Naim untuk bersama-sama dengan kerajaan negeri, dan terutamanya rakyat Kelantan bagi menjaga dan membangunkan negeri itu demi kesejahteraan rakyat,” katanya.

Beberapa hari lalu, media sosial kecoh dengan dakwaan kononnya mesyuarat khas Majlis Raja-Raja membincangkan kedudukan baginda.

Perdana Menteri, Tun Dr Mahathir Mohamad ketika ditanya mengenai dakwaan itu sebelum ini, berkata ia sekadar khabar angin.

– Baginda diputerakan pada 6 Oktober 1969 di Istana Batu, Kota Bharu, Kelantan.

– Baginda mendapat pendidikan awal di Sekolah Sultan Ismail 1 Kota Bharu sebelum menyambung pelajaran di Sekolah Antarabangsa Kuala Lumpur.

– Baginda dilantik sebagai Tengku Mahkota Kelantan pada ulang tahun keputeraan baginda yang ke-16 iaitu pada 6 Oktober 1985.

– Minat baginda yang mendalam terhadap bidang ilmu dan pendidikan mendorong baginda berangkat ke England bagi menyambung pelajaran di Oakham School Ruthland sehingga 1989.

– Baginda melanjutkan pelajaran dalam bidang Pengajian Diplomatik di St Cross College, Oxford dan dalam bidang Pengajian Islam di Oxford Centre sehingga 1991.

– Tanggal 24 Mei 2009, baginda dilantik menjadi Pemangku Raja Kelantan.

– Pada 13 September 2010 baginda menaiki takhta Kerajaan Negeri Kelantan dan menggunakan gelaran Sultan Muhammad V selepas dimasyhurkan sebagai Sultan Kelantan ke-29.

– Seterusnya pada 13 Disember 2011, baginda dipilih menjadi Timbalan Yang di-Pertuan Agong Ke-14 oleh Majlis Raja-Raja dan pada 2016, Majlis Raja-Raja melantik baginda sebagai Yang di-Pertuan Agong Malaysia ke-15, berkuat kuasa pada 13 Disember 2016 untuk tempoh lima tahun.

– Sebagai Canselor Universiti Teknologi Mara (UiTM) dan Universiti Pertahanan Nasional Malaysia (UPNM), baginda akan berangkat mencemar duli ke setiap istiadat konvokesyen yang dianjurkan universiti berkenaan.

– Baginda turut membabitkan diri dalam pelbagai pertubuhan kebajikan dan sukan selain aktif berperanan dalam organisasi berkaitan keselamatan dan ketenteraan.

– Baginda amat meminati sukan lasak seperti ekspedisi kenderaan pacuan empat roda dan ekuestrian selain meminati sukan memanah dan menembak dan gemar memelihara hidupan liar.

– Selain aktif dalam persatuan, baginda juga mempunyai minat memelihara haiwan seperti kuda dan rusa.

– Baginda berkenan menjadi Penaung kepada pelbagai persatuan dan kelab iaitu Persatuan Menembak Kelantan; Yayasan Sultan Kelantan (YSK); Majlis Orang-Orang Besar DiRaja Kelantan, Persatuan Perubatan Anti-Penuaan Aestetik Rejeneratif Malaysia (SAAARMM); Persatuan Bulan Sabit Merah; Persatuan Sukan Berkuda; Persatuan Motor 4 x 4; Persatuan Memanah.

– Baginda dianugerahkan dengan pelbagai Darjah Kebesaran iaitu D.K. (1986), D.M.N. (2010), D.K. (Selangor – Januari 2011)., D.K. (Negeri Sembilan – April 2011)., D.K. (Johor – 2011)., D.K. (Perak – Julai 2011)., D.K. (Perlis – Oktober 2011)., D.K. (Kedah – Mac 2012)., D.K.(Terengganu – November 2014)., S.P.M.K., S.J.M.K., S.P.K.K., S.P.S.K., dan D.K.M (2017).– Berita Harian


Permohonan Biasiswa Kerajaan Sabah dibuka esok

KOTA KINABALU, 25 Mac – Permohonan Biasiswa Kerajaan Negeri Sabah (BKNS) 2019 akan dibuka mulai esok sehingga 25 April depan, kata Menteri Pelajaran dan Inovasi Sabah Datuk Dr Yusof Yacob.

Sehubungan itu, Dr Yusof meminta pelajar berasal dari Sabah yang mendapat keputusan cemerlang dan memenuhi syarat yang ditetapkan agar tidak melepaskan peluang untuk mendapatkan biasiswa berkenaan.

“Semua permohonan BKNS  boleh dilakukan secara atas talian melalui di www.biasiswa.sabah.gov.mydan setiap pemohon mestilah mempunyai email peribadi masing-masing yang masih aktif,” katanya kepada pemberita di sini hari ini.

Beliau berkata permohonan biasiswa berkenaan dibuka kepada pelajar lepasan Sijil Pelajaran Malaysia (SPM), Sijil Tinggi Persekolahan Malaysia (STPM) serta pelajar diperingkat Sijil Tinggi Amaga Malaysia (STAM), diploma dan Matrikulasi .

“Kelayakan pemohon bagi SPM ialah 7A Keatas dan STPM pula Purata Nilai Gred Kumulatif (CGPA) 3.3 yang diperoleh dengan hanya sekali menduduki peperiksaan.

“Manakala kelayakaan keputusan di peringkat Matrikulasi dan diploma pula adalah CGPA 3.5 keatas dan bagi kursus Perubatan, Pergigian dan Farmasi perlu memperoleh sekurang-kurangnya CGPA 3.8 di peringkat  peringkat STPM/Diploma/Matrikulasi dan tawaran biasiswa hanya di Instiut Pengajian Tinggi (IPT) tempatan sahaja,”katanya.

Beliau berkata tawaran biasiswa kepada pelajar cemerlang yang mendapat keputusan 10A+ dalam SPM dan CGPA 4.0 dalam STPM diberi keutamaan untuk mendapatkan biasiawa berkenaan.

“Saya difahamkan seramai 148 pelajar mendapat 10A+ keatas dalam SPM dan 61 pelajar mendapat CGPA 4.0 di Sabah yang dikeluarkan baru-baru ini dan saya berharap kesemua pelajar berkenaan memohon untuk mendapatkan biasiswa ini,” katanya.

Dr Yusof berkata pelajar boleh membuat permohonan biasiswa berkenaan walaupun belum mendapat tawaran ke IPT kerana kementeriannya akan membantu pemohon berkenaan untuk mendapatkan kursus yang bersesuaian dan diperlukan industri pada masa kini.

“Antara kursus yang ditetapkan adalah dalam bidang Seni Bina, Kejuruteraan, Juruukur Bahan, Perhutanan, Komunikasi, Sains Alam Sekitar, Pengurusan Hartanah, Pentadbiran Perniagaan, Perakunan, Pergigian, Sains Komputer, Undang-Undang, Perubatan Veterinar, dan Sains Bioteknologi,” katanya.

Sementara itu, beliau menasihatkan para ibu bapa dan pelajar agar memilih kursus yang diperlukan industri pada masa kini sekiranya mahu melanjutkan pelajaran ke peringkat diploma atau ijazah.

“Kita tidak mahu para pelajar memilih kursus yang tidak popular kerana akhirnya mereka sendiri yang rugi kerana tidak mendapat pekerjaan, sekali gus meningkatkan jumlah penganggur di negeri ini,” katanya.


(VIDEO) Isteri Menangis Histeria Minta Ampun, ‘Kantoi’ Curang Ketika Suami Pergi Sembahyang Tarawih

BARU-BARU ini berlegar satu video yang memaparkan seorang isteri sujud meminta ampun di kaki suaminya kerana didakwa telah menjalinkan hubungan sulit ketika suaminya sedang menjalani ibadah Tarawih.

Memetik laporan Tribun News, video itu tular selepas dimuatnaik di TikTok.

Ketika kejadian, suami kepada wanita itu dikatakan sedang bersolat di masjid Lhokseumawe, Banda Aceh.

Menerusi video itu, dia dilihat merayu-rayu dan meminta maaf kepada suaminya setelah ditangkap curang.

Malah, wanita itu juga menangis histeria kerana berasa bersalah dan mencium kaki suaminya demi mendapatkan kemaafan.

Si suami dikatakan menerima permohonan maaf tersebut tetapi mengatakan bahawa dia perlu berbincang dengan ibu bapa isterinya.

“Jadi hubungi ibu bapa kamu,” kata si suami.

Dalam keterangan di video itu, si isteri didakwa telah ditangkap berdua-duaan dengan lelaki lain di rumah ketika suaminya keluar untuk solat Tarawih.

Sementara itu, lelaki yang disyaki menjalinkan hubungan sulit dengan isterinya turut berada di situ dan turut menunduk serta pasrah mengangkat tangan ketika berada di situ.

Kejadian tersebut telah mendapat pelbagai reaksi dari kalangan netizen dan rata-rata dari mereka turut mengecam perbuatan isteri yang curang di belakang suaminya.

Bagaimanapun, maklumat lanjut mengenai hubungan mereka tidak didedahkan.


Warisan Selar Kenyataan Annuar Musa

KOTA KINABALU, 17 Dis: Parti Warisan Sabah (Warisan) menyelar kenyataan Setiausaha Agung UMNO, Tan Sri Annuar Musa yang  menuduh kononnya Warisan menjadi dalang kepada kemasukan  pendatang asing tanpa izin (PATI) ke Sabah.

Setiausaha Agung Warisan Datuk Loretto Padua berkata Annuar sepatutnya bangun dari tidur dan berfikir sebagai manusia normal kerana UMNO yang bertanggung jawab mengeluarkan “IC Projek” kepada PATI di Sabah sebelum ini.

“Annuar seperti telah kehabisan modal sehingga kenyataannya berhubung isu PATI di Sabah telah “backfire” kepada beliau dan partinya sendiri. Sistem UMNO lah yang telah merosakkan Sabah,” katanya dalam satu kenyataan di sini hari ini.

Loretto juga berkata kerajaan negeri pimpinan Warisan telah berusaha untuk menyelesaikan masalah yang selama ini telah membebani rakyat Sabah akibat daripada kerosakan yang dibuat sebelum ini oleh UMNO.

“Adakah UMNO masih ingin berselindung dan menuduh kerajaan pimpinan Warisan? Terus terang saya katakan bahawa kerajaan terdahulu tidak layak untuk bercakap soal masalah PATI kerana mereka telah gagal menyelesaikan masalah tersebut semasa mereka di tampuk kuasa,” katanya.

Beliau berkata segala permasalahan Sabah yang dilihat kini  adalah hasil dan peninggalan UMNO dan Barisan Nasional.

“Annuar sepatutnya malu kerana sebagai seorang pemimpin kanan, beliau boleh melakukan lebih baik daripada memalukan diri sendiri. Jangan anggap rakyat Sabah bodoh,” tegas Loretto.

Kelmarin dalam ciapan twitternya Annuar menuduh Warisan sebagai punca kemasukan beramai-ramai  PATI ke Sabah.


Baddrol, Dominic Tan Sah Sertai Sabah FC

KOTA KINABALU: Dua pemain kebangsaan, Baddrol Bakhtiar dan Dominic Tan sah bersama Sabah FC selepas nama kedua-dua mereka diumumkan secara rasmi berada dalam senarai pasukan itu bagi menghadapi saingan Liga Super musim depan.

Kedua-dua mereka adalah antara empat pemain baharu bakal menguatkan skuad Sang Badak yang diumumkan secara rasmi oleh pengurusan Sabah FC melalui laman Facebook rasmi kelab berkenaan, semalam.

Baddrol, 33, sebelum ini dikhabarkan bakal menyertai skuad Sang Badak selepas dilamar Ketua Jurulatih, Datuk Ong Kim Swee sejurus berakhir aksi suku akhir Piala Malaysia baru-baru ini.

Nama Dominic turut disebut-sebut sejak minggu lalu bersama beberapa lagi pemain tempatan lain dari kelab di Semenanjung dan Sarawak untuk membarisi skuad Sang Badak.

Dominic, 24, atau nama penuhnya Dominic Tan Jun Jin yang bermain di posisi pertahanan sebelum ini bermain untuk pasukan Police Tero dalam Liga 1, Thailand.

Pemain yang dilahirkan di Singapura itu pernah bersama Harimau Muda C sebelum menyertai Johor Darul Ta’zim (JDT) pada 2016 dan dipinjamkan ke Portugal bersama kelab Vilaverdense FC pada 2018.

Beliau kemudian bersama Police Tero dan kini turut berada dalam senarai skuad kebangsaan bersama Baddrol yang membawa misi Malaysia ke saingan Piala AFF di Singapura bermula 6 Disember ini sebelum bergabung dengan skuad Sang Badak untuk persediaan Liga Super musim depan.

Dua lagi pemain baharu yang tersenarai secara rasmi bersama Sabah FC musim depan ialah Mohd Afiq Yunus @ Apeng dan Dirga Surdi, kedua-duanya bakat tempatan berasal dari Labuan dan Sabah.

Mohd Afiq, 27, sebelum ini bermain di posisi tengah bersama pasukan tempatan Tankur FC dan yang terakhir Kinabalu Jaguar FC.

Ia adalah penampilan sulung pemain yang memiliki Ijazah Sarjana Muda Sains Sukan dari Universiti Malaysia Sabah (UMS) itu dalam skuad senior Liga Super.

Sementara itu, Dirga, 22 sebelum ini beraksi bersama pasukan UiTM FC dalam musim 2021, selain pernah bersama pasukan PDRM pada 2020 dan bermain dalam Liga Sosial Selangor pada 2019.

Kehadiran keempat-empat pemain terbabit dalam Sabah FC disasar memperkuatkan lagi pasukan bagi mencapai misi mengembalikan kegemilangan sukan bola sepak Sabah.

Hari ini, pengurusan Sabah FC dijangka menyenaraikan baki pemain yang sudah disahkan bersama skuad Sang Badak di laman Facebook rasmi pasukan berkenaan.

Sebelum ini, Kim Swee dalam kenyataannya berkata senarai rasmi pemain Sabah FC untuk Liga Super 2022 akan diketahui pada awal Disember selepas proses mengikat kontrak semua pemain selesai. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Kelonggaran Kepada Penerima Dua Dos Vaksin Diumum Esok Atau Lusa’ – PM

MUAR: Kelonggaran dan kemudahan yang akan diberikan kepada penerima dua dos lengkap vaksin Covid-19 akan diumum sehari dua lagi, kata Perdana Menteri Tan Sri Muhyiddin Yassin.

Beliau berkata, Majlis Keselamatan Negara (MKN) telah menimbang dan mengkaji kelonggaran dan kemudahan berkenaan berserta prosedur operasi standard (SOP).

“Esok atau lusa saya akan buat pengumuman yang ditunggu-tunggu orang ramai yang sudah mendapat dua dos.

Kelonggaran dan kemudahan contohnya seperti rentas negeri, rentas daerah, nak jumpa ibu bapa atau pasangan suami isteri yang terpisah, itu kita akan putuskan,” katanya kepada pemberita selepas melawat pusat pemberian vaksin (PPV) bergerak di Felda Lenga, Pagoh.

Beliau berkata, pengumuman itu juga akan melibatkan sektor sosial seperti “dine in” atau makan dalam premis makanan serta aktiviti riadah dan sukan.

Bagaimanapun, Perdana Menteri mengingatkan rakyat supaya mematuhi SOP meskipun kerajaan mengumumkan kelonggaran berkenaan.

“Kita belum sampai ke nilai ambang atau ‘herd immunity’ (imuniti kelompok) dan kalau ada keterbukaan, kita belum lagi berada dalam situasi di mana warga kita divaksinasi 100%.

“Apa pun saya akan umumkan dengan SOP yang kita akan tetapkan dan dengan itu saya harap adalah sedikit rasa selesa untuk riadah, bersukan seperti main badminton, golf atau pergi gim dan sebagainya. Ini yang ditimbang MKN cuma belum diumumkan,” katanya.Dalam pada itu, Muhyiddin memberi jaminan kerajaan Perikatan Nasional (PN) akan terus melaksanakan usaha membantu rakyat yang terkesan dengan Covid-19 antaranya menerusi Bantuan Prihatin Nasional.

“Masih ramai orang yang tidak bekerja, tidak mempunyai pendapatan. Jadi ini komitmen kita kerana saya nak menentukan setiap penduduk Malaysia mendapat makanan di atas meja,” katanya.

Terdahulu, beliau turut menyampaikan sumbangan makanan basah kepada masyarakat Felda Moakil yang diwakili Pengarah Felda Wilayah Segamat Mohd Nizam Abdul Ghani. – BERNAMA


ADUN Kerajaan Sepakat Sokong Kepimpinan Mohd Shafie

KOTA KINABALU: Kelab Penyokong Kerajaan menzahirkan sokongan padu terhadap Ketua Menteri, Datuk Seri Mohd. Shafie Apdal untuk terus memimpin Kerajaan Sabah.

Pengerusinya, Jamawi Jaafar berkata, semua wakil rakyat Dewan Undangan Negeri (DUN) telah memberikan jaminan untuk mereka terus menyokong kerajaan negeri pimpinan Mohd. Shafie di sebalik pertukaran Kerajaan Persekutuan.

“Wakil rakyat daripada blok kerajaan telah memberikan jaminan mereka akan terus menyokong kepimpinan Ketua Menteri untuk terus menerajui kerajaan negeri sekali pun telah berlaku perubahan di peringkat Kerajaan Pusat,” katanya dalam satu kenyataan malam ini.

Jamawi yang juga Ahli Dewan Undangan Negeri (ADUN) Kemabong mengulas beberapa spekulasi liar ketika ini kononnya wujud usaha beberapa wakil rakyat kerajaan keluar parti.

Katanya, sebagai pengerusi Kelab Penyokong Kerajaan di DUN Sabah, beliau telah mendapat jaminan daripada semua wakil rakyat kerajaan yang menyatakan sokongan tidak berbelah bahagi kepada Ketua Menteri untuk terus memacu pembangunan dan ekonomi negeri Sabah.

Tambah Jamawi, sebagai wakil rakyat, masih banyak lagi tanggungjawab untuk dilunaskan kepada rakyat di kawasan masing-masing masing yang seharusnya perlu diberikan perhatian selari dengan fokus kerajaan negeri di bawah kepimpinan Mohd. Shafie untuk terus memperkasakan pembangunan dan peningkatan ekonomi rakyat di negeri ini.

“Beberapa spekulasi serta komen-komen daripada penganalisa politik kononnya akan  berlaku perubahan kepimpinan  di Sabah adalah merupakan satu tuduhan yang melulu dan tidak benar,” katanya.

Dalam perkembangan yang sama, berkata wakil rakyat kerajaan bersetuju untuk memberikan sepenuhnya kepercayaan kepada Ketua Menteri dalam menentukan hubungan negeri dan persekutuan.

“Kita yakin dan percaya bahawa kepentingan rakyat dan negeri Sabah sentiasa menjadi keutamaan Ketua Menteri,” katanya.

Untuk rekod, kerajaan negeri ketika ini diwakili seramai 43 Ahli Dewan Undangan Negeri (ADUN) daripada Parti Warisan Sabah (Warisan), UPKO dan Pakatan Harapan (PH).


Tetak bapa saudara sendiri

KENINGAU: Seorang lelaki bertindak menetak kepala bapa saudaranya sendiri menggunakan pisau pemotong daging selepas mangsa menegurnya kerana bertengkar dengan ibunya disebabkan pengecas telefon bimbit di Kampung Pononoburan, di sini, kelmarin.

Dalam kejadian jam kira-kira jam 8 malam itu, mangsa berusia 57 tahun terpaksa dirawat di Hospital Tambunan dan menerima enam jahitan di bahagian kepalanya.

Difahamkan, ketika kejadian mangsa melihat adik perempuannya bertengkar dengan anak lelakinya iaitu suspek selepas dia tidak menemui alat pengecas telefon bimbit.

Mangsa kemudian menegur suspek supaya tidak bertengkar dengan ibunya sendiri disebabkan perkara kecil.

Bagaimanapun lelaki itu marah dan terus mengejar ibunya dengan sebilah pisau sebelum dihalang oleh mangsa.

Suspek kemudian bertindak menetak kepala mangsa sebelum melarikan diri.

Mangsa yang mengalami pendarahan teruk kemudian dikejarkan ke Hospital Tambunan untuk rawatan lanjut.

Ketua Polis Daerah Keningau, Deputi Superintendan Shahrudin Mat Husain ketika dihubungi mengesahkan mengenai kejadian itu dan suspek sudah dikenal pasti.

“Selepas kejadian itu, suspek berusia 32 tahun telah melarikan diri dan usaha mengesannya giat dilakukan.

“Kes disiasat mengikut Seksyen 324 Kanun Keseksaan kerana mendatangkan kecederaan,” katanya. – Berita Harian


Houdini tak jadi

MOSCOW: Seorang lelaki yang meminati ahli silap mata terkenal dan pakar melepaskan diri, Harry Houdini ditemui mati dalam keadaan bergari di sebatang pokok di Russia kira-kira dua tahun selepas dia dilaporkan hilang.

Mail Online melaporkan, rangka Ivan Klyucharev ditemui bergari pada sebatang pokok manakala tengkoraknya sudah jatuh di tanah di kawasan hutan di Shatura kira-kira 128 kilometer dari Moscow.

Klyucharev, 30, kali pertama di lihat berhampiran kawasan hutan itu pada Mei 2017 dan operasi mencari besar-besaran yang dijalankan gagal menemui mangsa.

Rangka Klyucharev ditemui dalam keadaan berbaring dan dia digari pada satu rantai yang dililit pada sebatang pokok.

Turut ditemui di kawasan itu adalah khemah, kamera yang diarahkan pada kedudukan mangsa, lima gari, tiga rantai besi, enam mangga kunci dan buku mengenai ikatan.

Polis Russia berkata, teori utama mereka adalah kemungkinan lelaki itu cuba meniru aksi melepaskan diri Houdini tetapi gagal dan mati di hutan berkenaan.

Pihak berkuasa juga menyiasat kemungkinan dia dibunuh.

Seorang rakan Klyucharev berkata, lelaki itu suka mengembara dan mendaki gunung. Dia juga sangat meminati Houdini yang terkenal dengan kemahiran untuk melepaskan diri.

“Saya boleh bayangkan dia pergi ke hutan itu dan memutuskan untuk mencuba nasib dengan merantai dirinya sebelum membuang kunci,” katanya. – Agensi


Bilis Mata Biru, Keropok Ikan Masin Pilihan Sebagai ‘Ole-Ole’ Dari Sabah

KOTA KINABALU: Bilis mata biru dan keropok ikan masin antara produk paling popular dijadikan ‘ole-ole’ bagi pelancong yang berkunjung ke Pasar Ikan Masin, Kota Kinabalu.

Tinjauan mendapati, kawasan pasar itu tidak pernah sunyi dikunjungi pelancong luar atau dalam negeri yang datang ke Kota Kinabalu.

Aktiviti memilih pelbagai produk makanan kering dan tawar menawar berlangsung dengan rancaknya sehingga ada pelanggan memborong dengan banyak untuk dibawa pulang sebagai ‘ole-ole’.

Menurut pekerja sebuah gerai ikan masin, Al Hafiz Abd Rahman, 25, walaupun baru enam bulan bekerja di pasar itu, dia mendapati dua jenis produk berkenaan sering menjadi pilihan pelancong terutamanya dari Semenanjung.

“Menurut pelancong, mereka menggemarinya bukan saja boleh didapati dengan harga yang murah tetapi juga bilis dan ikan masin yang mereka jual berkualiti dan segar datang dari perairan negeri ini seperti di Tawau, Pitas dan Kunak.

“Kalau di Semenanjung, harga bilis mencecah sehingga RM80 bagi setengah kilogram tetapi di sini, mereka boleh mendapatkan bilis mata biru yang berkualiti dengan harga RM60 untuk satu kilogram,” katanya ketika ditemui di pasar ikan masin itu di sini, baru-baru ini.

Katanya, walaupun terdapat gred tertentu bagi semua jenis ikan bilis dan ikan masin di pasar itu, semuanya berkualiti serta murah menyebabkan pelancong akan membawanya sebagai ‘ole-ole’ untuk keluarga.

“Pasar ini tidak pernah sunyi daripada dikunjungi oleh pelancong seolah-olah sudah menjadi lokasi persinggahan beli belah yang wajib bagi mereka.

“Jadi sebagai peniaga di sini, kami membantu mereka memilih atau mencadangkan produk yang mereka beli sesuai dimasak apa contohnya bilis mata biru sesuai dibuat kerabu yang ditambah dengan mangga.

“Rata-rata pengunjung akan teruja apabila membeli di sini kerana bukan saja diberi tips masakan yang sesuai tetapi kami memberi perkhidmatan pembungkusan percuma bagi mereka yang memborong makanan kering di premis kami,” katanya.

Menurut seorang pengunjung yang mahu dikenali sebagai Noraini, 40-an, mereka datang berkunjung ke pasar itu kerana mahu membeli pelbagai produk makanan kering di Sabah.

“Antara pilihan saya adalah ikan bilis mata biru dan kuih cincin kerana produk ini tiada di negeri saya,” katanya yang berasal dari Terengganu.

Noraini yang menyertai rombongan percutian Persatuan Suri dan Anggota Perkhidmatan Awam Malaysia (PUSPANITA) berkata mereka sudah berada di Sabah selama beberapa hari sebelum berlepas pulang pada sebelah malam.

“Ini adalah hari terakhir kami di Kota Kinabalu dan saya bersama rombongan mengambil peluang untuk membeli sebelum penerbangan pulang pada sebelah malam nanti.

“Sabah kaya dengan pelbagai makanan laut dan sebagai ole-ole untuk dibawa pulang, saya pilih makanan kering kerana ia mudah untuk diagihkan,” katanya ketika ditemui baru-baru ini.


Covid-19: Sabah Catat Dua Kes Baharu, Satu Di Kota Marudu

KOTA KINABALU: Kota Marudu kini mempunyai rekod kes Covid-19 apabila mencatat satu daripada dua kes baharu yang dicatatkan di Sabah, hari ini.

Satu lagi kes baharu yang dicatatkan hari ini ialah di Tawau dan ini menjadikan jumlah keseluruhan kes yang pernah direkodkan di Sabah ketika ini sebanyak 340 kes.

Statistik terbaharu yang dimuat naik Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau sebentar tadi turut seorang lagi pesakit telah sembuh dan dibenarkan pulang, hari ini.

Ini menjadikan jumlah kes sembuh di negeri ini kini sebanyak 304 dan ini bermakna jumlah kes Covid-19 aktif yang masih menerima rawatan adalah sebanyak 31 kes, meningkat satu berbanding semalam.

Sementara itu, tiada kematian dicatatkan di Sabah, hari ini, dengan jumlah korban akibat Covid-19 di negeri ini kekal lima kes iaitu tiga kes berlaku di Kota Kinabalu manakala Tawau dan Tambunan masing-masing satu kes.

Sabah juga kini menjadi negeri ketujuh tertinggi mencatatkan Covid-19 di belakang Selangor yang mencatat sebanyak 1,693, Kuala Lumpur (1,676), Negeri Sembilan (791), Johor (669), Sarawak (545) dan Pahang (341) – Berita Sabah

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


“Bersemuka Dengan Saya, Jangan Berani Fitnah Sahaja” – Malanjum

KOTA KINABALU: Bekas Ketua Hakim Negara, Tan Sri Richard Malanjum mencabar dalang di sebalik portal Sabahkini2.com tampil berdepan dengan beliau jika mahu mengetahui bagaimana Yayasan Osimal membantu kerajaan berdepan Covid-19.

Richard yang juga Pengerusi Yayasan Osimal berkata, laporan yang dikeluarkan portal berkenaan adalah fitnah dan penipuan nyata yang dibuat-buat bertujuan menimbulkan kekeliruan orang awam.

Katanya, bukan mudah untuk menjawab fitnah seperti itu, justeru jika dalang di sebalik artikel tersebut tampil, beliau bersedia untuk bersemuka dan menunjukkan dokumen serta akaun milik yayasan itu yang merupakan sebuah pertubuhan bukan kerajaan (NGO).

“Itu betul-betul penipuan, tidak adil apabila mereka hanya mereka-reka  cerita kalau mahu kami boleh tunjukkan kalau betul ikhlas datang dan tengok sendiri akaun kami boleh tunjukkan semuanya kalau mahu kepastian, mana ada kontrak, macam mana mahu jawab benda tipu begitu, kita tidak boleh jawab paling boleh pun nafi.

“Persoalan sekarang itu fitnah kalau kami tahu siapa di belakang kita boleh tunjukkan tetapi mereka juga takut, baling batu sembunyi tangan,” katanya ketika dihubungi Borneo Today.

Semalam, portal tersebut mengeluarkan sebuah artikel berunsur tuduhan mendakwa Yayasan Osimal mendapat kontrak daripada kerajaan untuk membeli kit ujian Covid-19 dari Singapura.

Portal berkenaan turut menimbulkan persoalan kononnya yayasan berkenaan menjadi tempat untuk Ketua Menteri, Datuk Seri Mohd. Shafie Apdal ‘menyimpan’ wang untuk digunakan memandangkan kedua-dua pemimpin didakwa mempunyai hubungan baik.

Richard berkata, beliau tampil membantu Kerajaan Sabah sebagai kerja-kerja amal melalui yayasan berkenaan kerana sedar kerajaan negeri amat memerlukan bantuan dalam menangani penularan wabak Covid-19 di negeri ini.

Tegas beliau, Yayasan Osimal berperanan sebagai penyelaras sahaja bukannya mewakili pihak kerajaan apatah lagi kononnya mendapat kontrak serta meraih untung daripada projek membeli kit ujian berkenaan.

“Itulah saya mahu tolong saja, kalau kita tidak tolong siapa mahu tolong, saya tidak tahu bila ini kerja-kerja amal jadi satu kesalahan pula, mana boleh.

“Kami cuma membantu menjadi penyelaras dan disebabkan itu mereka kata ada untung tidak boleh begitu, tiada setitik pun untung sebab kami cuma jadi perantara dan sudah tentu jika ada duit kami pakai kerajaan cakap mereka bayar balik sebab duit kami dahulukan, kami bukan kerajaan macam mana kami boleh bayar bagi pihak kerajaan,” tegas beliau.

Tambah Richard, satu laporan polis telah dibuat di Balai Polis Karamunsing hari ini dan beliau juga bersedia menyaman portal berkenaan bagi menegakkan kebenaran. – BorneoToday


Kemalangan Maut, Lelaki Dipenjara 6 Tahun Denda RM10,000

TAWAU: Seorang nelayan dijatuhkan hukuman penjara enam tahun dan denda RM10,000 selepas didapati bersalah menyebabkan kemalangan maut membabitkan seorang wanita di Mahkamah Majistret, di sini, hari ini.

Tertuduh Feli Boy Lokoy, 22, didakwa melakukan kesalahan itu sehingga menyebabkan kematian Suriani Jakaria berusia 27 tahun ketika kejadian.

Berdasarkan pertuduhan yang dibacakan, tertuduh didakwa melakukan kesalahan itu di Batu 22, Jalan Apas, dalam daerah Tawau pada pada 20 Disember 2018, pukul 10.45 pagi.

Ketika kejadian, tertuduh didakwa memandu sebuah kenderaan sebelum terbabas dan merempuh mangsa yang sedang menunggu bas di situ.

Sehubungan itu, tertuduh didakwa melakukan kesalahan mengikut Seksyen 41(1) Akta Pengangkutan Jalan 1987 yang memperuntukkan hukuman penjara antara dua hingga 10 tahun dan denda antara RM5,000 RM20,000, jika sabit kesalahan.

Terdahulu menerusi perbicaraan penuh bermula 28 November 2019, pihak pendakwaan mengemukakan tujuh saksi terdiri daripada polis, waris, Pusat Pemeriksaan Kenderaan Bermotor (PUSPAKOM) dan saksi bebas.

Tertuduh dalam rayuannya memohon diringankan hukuman memandangkan hanya dia yang bekerja menyara keluarga dengan pendapatan kasar sebagai nelayan sebanyak RM1,000 sebulan.

Selain itu, tertuduh juga memaklumkan bahawa isterinya sedang mengandung anak pertama mereka.

Dalam masa sama tertuduh merayu penangguhan hukuman sementara menunggu rayuan dilakukan.

Bagaimanapun, pihak pendakwaan meminta Mahkamah menjatuhkan hukuman berat selepas mengambil kira kepentingan awam, selain kesan terhadap keluarga terutamanya dua anak mangsa yang masih kecil selepas kematiannya.

Adik mangsa, Salma Jakaria, 26, sehingga kini, mereka sekeluarga terkesan dengan pemergian Allahyarham memandangkan dia seorang baik dan ceria dalam keluarga.

Malah kini, Salma dan ibu mereka mengambil alih tanggungjawab membesarkan dua anak mangsa yang berusia tujuh dan 12 tahun.

Sementara itu, Timbalan Pendaftar Mahkamah Tinggi Tawau Amir Shah Amir Hassan berkata, selepas mengambil kira hujah kedua-dua pihak, mahkamah berpendapat hukuman dilakukan selepas mengambil kira kesan terhadap keluarga mangsa dan kepentingan awam.

Sehubungan itu, tertuduh dikenakan hukuman penjara enam tahun bermula hari ini dan denda RM10,000, atau tambahan enam bulan penjara jika gagal membayar denda.

Selain itu, tertuduh juga hilang kelayakan lesen memandu selama tiga tahun bermula tarikh sabitan kesalahan.

Amir Shah turut menolak rayuan pihak pembelaan untuk menangguhkan hukuman selepas mendapati tiada keperluan khas tertuduh untuk berbuat demikian.

Pendakwaan dilakukan Pegawai Pendakwa Asisten Superintenden Joan Lee manakala tertuduh diwakili peguam  Azman Baginda. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Malaysia Terlalu Kuat Buat Timor Leste

KUALA LUMPUR: Harimau Malaya mengesahkan kemaraan ke pusingan kedua Kelayakan Piala Dunia 2022/Piala Asia 2023 menerusi kemenangan 12-2 secara agregat mengatasi Timor Leste yang sekali lagi dijadikan ‘lauk’ pada perlawanan timbal balik playoff di Stadium Nasional Bukit Jalil, sebentar tadi.

Selepas Safawi Rashid menyerlah pada perlawanan pertama, aksi kedua menjadi milik Shahrel Fikri Md Fauzi yang merakam hatrik untuk memastikan kejayaan kedua hasil kemenangan 5-1 itu.

Sepanjang 90 minit perlawanan, anak buat Tan Cheng Hoe nyata berada pada kelas lebih tinggi berbanding pemain lawan dan berjaya mendominasi hampir keseluruhan permainan sekali gus menceriakan kira-kira 12,000 penyokong yang hadir ke stadium.

Sekali pun ada tiga pertukaran pemain berbanding kesebelasan utama pada aksi pertama, Harimau Malaya bermula positif yang menyaksikan Shahrel Fikri membuka jaringan seawal minit ke-11 selepas menyempurnakan lorongan Akhyar Rashid.

Minit ke-17, Shahrel Fikri pantas membalas kepercayaan diberikan Cheng Hoe apabila meledak gol kedua negara, kali ini menerusi tandukan hasil sepakan sudut Muhammad Syazwan Andik Mohd Ishak.

Kesilapan penjaga gol negara, Mohd Ifwat Akmal Chek Kassim menjatuhkan Rufino Walter Gama menghadiahkan sepakan penalti buat Timor Leste, namun kaptennya, Joao Da Silva Freitas gagal melaksanakan tugas dengan baik apabila sepakannya berjaya dihalang.

Pada minit ke-37, skuad negara menambah jaringan ketiga menerusi pemain naturalisasi, Mohamadou Sumareh.

Sepuluh minit babak kedua bersambung, derita Timor Leste berterusan apabila Akhyar meledak gol keempat negara manakala pada minit ke-58, Shahrel Fikri melepaskan peluang untuk melengkapkan hatrik apabila gagal menyudahkan sepakan penalti.

Bagaimanapun, enam minit kemudian kekecewaan Shahrel Fikri terubat apabila penyerang Perak itu mengegar gawang lawan buat kali kelima sekali gus melengkapkan hatrik.

Ketika skuad negara ghairah memburu gol tambahan, tanpa diduga Walter Gama meledak gol saguhati Timor Leste pada minit ke-72. – Berita Harian


CCTV Bongkar Kegiatan 6 Pencuri Kedai Runcit

KOTA BELUD: Polis menahan enam lelaki termasuk pelajar sekolah selepas didapati memecah masuk sebuah kedai runcit di Kampung Pirasan, di sini, 18 Januari lalu.

Ketua Polis Daerah Kota Belud Superintendan Mohd Zaidi Abdullah berkata kejadian kira-kira jam 2 pagi dikesan apabila pemilik kedai berusia 56 tahun mendapati kedai runcit miliknya dipecah masuk semasa hendak memulakan perniagaan seawal jam 6 pagi.

“Mangsa mendapati pintu grill kedai serta kunci mangga dirosakkan dan suspek dipercayai masuk ke dalam kedai melalui sliding tingkap yang dibuka.

“Sebaik diperiksa mangsa kehilangan beberapa barangan berharga termasuk mesin penyimpan wang, rokok serta sabun mandi pelbagai jenama,” katanya dalam satu kenyataan media, hari ini.

Beliau berkata, bertindak dengan kejadian itu, polis menjalankan siasatan dan berjaya mengenal pasti enam suspek yang terbabit dalam kejadian ini melalui rakaman kamera litar tertutup (CCTV).

“Semua suspek berusia 13 hingga 18 tahun termasuk pelajar tingkatan dua berjaya ditahan dalam beberapa serbuan berasingan di sini.

“Polis turut merampas beberapa barangan dipercayai dilarikan dari kedai mangsa termasuk 30 kotak rokok pelbagai jenama, 10 buku sabun jenama terkenal dan tujuh keping logam dipercayai komponen mesin daftar wang tunai.

“Semua suspek kini ditahan reman dan kes disiasat mengikut Seksyen 457 Kanun Keseksaan,” katanya.


Suami Bakar Isteri Sampai Mati Sebab Mandul

Seorang lelaki di Mesir tergamak membakar isterinya hanya kerana wanita itu tidak dapat memberi zuriat kepadanya sepanjang tempoh 3 tahun berkahwin.

Lapor media Mesir, Al-Wafd, Muhammad mengikat isterinya, Aya, dan disimbah dengan cecair mudah terbakar sebelum membakarnya hidup-hidup.

Selepas berbuat demikian, Muhammad meninggalkan mangsa di rumah mereka dan menunggu di balkoni rumah ibu bapanya yang juga berada di bangunan yang sama. Malah, dia tidak menghubungi talian kecemasan.

Polis dan ambulans tiba di tempat kejadian setelah dihubungi jiran suspek dan mendapati mangsa sudah terbakar 70 peratus sehingga menjejaskan paru-parunya.

Mangsa meninggal dunia akibat kecederaan parah.

Menurut keterangan jiran, mangsa selalu didera oleh suspek dan ibu mertuanya yang menuduh Aya mandul.

Suspek telah ditahan dan akan didakwa di mahhkamah atas tuduhan membunuh.


Hampir 500 Petugas Kesihatan Ke Sabah

KUALA LUMPUR, 10 Okt: Seramai 475 anggota perubatan dan kesihatan awam pelbagai kategori serta skim perkhidmatan telah digerakkan ke beberapa daerah di Sabah setakat hari ini, kata Ketua Pengarah Kesihatan Tan Sri Dr Noor Hisham Abdullah.

Beliau berkata Kementerian kesihatan (KKM) menggerakkan pasukan bantuan itu ke Tawau, Lahad Datu, Semporna serta Kota Kinabalu bagi membantu menangani penularan pandemik COVID-19 dan mobilisasi pasukan itu dilakukan sejak awal peningkatan kes di sana.

Dr Noor Hisham berkata penilaian keperluan sumber manusia akan terus dilakukan bagi membantu mengawal situasi penularan jangkitan COVID-19 di Sabah selain untuk memastikan kelangsungan perkhidmatan kesihatan di sana.

“Kebajikan semua anggota kesihatan dan perubatan akan terus diutamakan bagi memastikan mereka selaku aset utama KKM dapat menjalankan tugasan mereka dengan baik.

“Terima kasih diucapkan kepada semua anggota kesihatan dan perubatan serta semua sukarelawan yang telah sama-sama membantu memerangi COVID-19 di Malaysia setakat ini,” katanya dalam sidang media secara maya yang disiarkan di Facebook KKM hari ini.

Dr Noor Hisham turut menyeru lebih banyak sukarelawan perubatan dan kesihatan melibatkan diri untuk membantu KKM dalam menangani gelombang ketiga COVID-19.

Mengenai rancangan kerajaan untuk mengaktifkan Hospital Medan Angkatan Tentera Malaysia di Tawau bagi melaksanakan bantuan sokongan dalam merawat kes selain COVID-19, beliau berkata hospital itu akan menyediakan perkhidmatan Obstetrik dan Ginekologi, Pediatrik serta Pembedahan Am.

“Ini akan memberi lebih banyak ruang kepada Hospital Tawau untuk merawat kes yang memerlukan penjagaan rapi (kategori 3-5) termasuk yang dirujuk dari daerah berdekatan, khususnya Semporna.

“Kes yang tidak mempunyai gejala atau gejala ringan (kategori 1 dan 2) akan terus ditempatkan Pusat Kuarantin dan Rawatan COVID-19 Berisiko Rendah (PKRC),” katanya.

Beliau berkata perancangan awal KKM bakal menyaksikan 100 katil ditempatkan di hospital itu manakala kapasiti serta keperluan kemudahan lain akan dinilai dari semasa ke semasa.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada rancangan bina balai bomba di Pulau Banggi, Kudat – Zuraida

KUALA LUMPUR: Kerajaan tidak merancang untuk membina balai bomba di Pulau Banggi, Kudat, Sabah walaupun pulau terbesar negara dengan penduduk mencecah 22,000 orang itu, tidak memiliki kemudahan berkenaan.

Menteri Perumahan dan Kerajaan Tempatan, Zuraida Kamaruddin, berkata ia kerana Pulau Banggi tidak menepati syarat untuk pembinaan balai bomba.

Bagaimanapun, katanya, Pulau Banggi sudah memilki bomba sukarelawan yang dilatih anggota Jabatan Bomba dan Penyelamat Malaysia (JBPM) serta diberikan kelengkapan asas untuk memadamkan kebakaran.

“Memang kita ada dasar, bila kita nak bina balai bomba, ada beberapa perkara yang harus diberikan pertimbangan, seperti peratusan kawasan industri dan sebagainya.

“Dalam kes Pulau Banggi, memang pulau ini tidak ada kelayakan (untuk pembinaan balai bomba), tapi kita ada bomba sukarelawan di situ.

“Pulau Banggi itu ada pembangunan yang nak dibuat, jadi kita kena tengok perancangan jangka panjang, bukan adhoc (secara tergesa-gesa).

“Takkanlah sekali Pulau Banggi terbakar, bina satu balai bomba, sekali rumah kamu terbakar, macam mana,” katanya pada sidang media Majlis Menandatangani Perjanjian Pembangunan Rumah Transit Belia KPKT dan Rumah Mampu Milik di sini, hari ini.

Turut hadir, Timbalan Menteri Perumahan dan Kerajaan Tempatan, Raja Kamarul Bahrin Shah Raja Ahmad Baharuddin Shah; Ketua Setiausaha Kementerian Perumahan dan Kerajaan Tempatan, Datuk Seri Mohammad Mentek dan Ketua Pengarah Perumahan Negara, KN Jayaselan.

Zuraida berkata demikian ketika ditanya sama ada kerajaan merancang untuk membina balai bomba di Pulau Banggi, susulan kebakaran kira-kira 80 rumah di Kampung Perpaduan Karakit, Pulau Banggi yang mengakibatkan lebih 300 penduduk hilang tempat tinggal, 13 Januari lalu.

Sebelum ini, Pengarah JBPM Sabah, Kamarulzaman Malik Abdullah, dilaporkan berkata cadangan membina sebuah balai bomba di Pulau Banggi, sudah disuarakan sejak dua tahun lalu namun ia bergantung pada peruntukan kewangan kerajaan.

Kamarulzaman juga mengakui Pasukan Bomba Sukarelawan di pulau itu yang diwujudkan sejak 2012, kurang aktif dan harus diaktifkan semula, selain beberapa kempen diadakan bagi memberi kesedaran kepada penduduk mengenai kebakaran. – Berita Harian


Rakyat Malaysia Ingin Masuk Sabah Tidak Perlu Ujian COVID-19

KOTA KINABALU: Kerajaan Sabah hari ini memutuskan untuk membenarkan semua rakyat di negara ini untuk memasuki Sabah tanpa perlu menjalani ujian COVID-19, sepanjang Perintah Kawalan Pergerakan Pemulihan (PKPP) dilaksanakan.

Ketua Menteri Sabah Datuk Seri Mohd Shafie Apdal berkata rakyat Malaysia yang berada di Semenanjung, Sarawak dan Labuan hanya perlu mengisi Borang Pengisytiharan Kesihatan dan mematuhi prosedur operasi standard (SOP) Jabatan Kesihatan Negeri Sabah (JKNS).

“Kebenaran ini juga adalah tertakluk kepada Peraturan-Peraturan Jabatan Imigresen Malaysia (Negeri Sabah) dan pihak berwajib yang sedang berkuat kuasa. Dalam masa yang sama, JKNS akan selalu menggunakan pemantauan dan penilaian yang berkaitan bagi semua orang yang masuk ke Sabah,” katanya dalam satu kenyataan di sini, hari ini. – BERNAMA


Rayzam, Fatin Nurfatehah Olaragawan & Olaragawati Sabah 2017/2018

KOTA KINABALU: Atlet olahraga Rayzam Shah Wan Sofian dan atlet memanah Fatin Nurfateha Mat Salleh masing-masing dinobatkan sebagai Olahragawan dan Olahragawati Sabah pada majlis Anugerah Sukan Negeri Sabah 2017/2018 di sini, malam ini.

Kedua-dua atlet tersebut menerima trofi daripada Yang di-Pertua Negeri Tun Juhar Mahiruddin.

Rayzam Shah, 31, atlet olahraga acara 110 meter berpagar berasal dari Keningau pernah meraih pingat emas pada Kejohanan Sukan SEA 2017 di Kuala Lumpur.

Dia juga berjaya memecahkan rekod kebangsaan dengan memadamkan rekod 23 tahun acara 110 meter berpagar di Kejohanan Kurpfalz Gala, di Jerman pada 2017.

Beliau juga merupakan pemenang dua pingat emas pada Sukan SEA 2017 Kuala Lumpur dan juga 2007 di Korat, Thailand.

Fatin Nurfatehah pula mempamerkan keputusan cemerlang dengan dua emas dan satu perak pada Sukan SEA 2017, ranking keempat dalam acara individu pada kejohanan Ranking Dunia Piala Asia, dan menyertai Piala Dunia Memanah Hyundai (Peringkat 2) 2018 di Shanghai China dan Sukan Asia di Jakarta.

Sementara itu, Eddy Bernard dan Doriah Paulus, kedua-duanya atlet olahraga dinamakan sebagai olahragawan lelaki dan olahragawati wanita paralimpik terbaik.

Anugerah berpasukan lelaki dan wanita terbaik dinobatkan kepada pasukan hoki lelaki dan pasukan sepak takraw wanita Sukma Perak 2018.

Atlet terjun, Gabriel Gilbert Daim menerima anugerah olahragawan harapan lelaki, manakala Nor Farah Mazlan atlet pencak silat, olahragawati harapan wanita.

Jurulatih muaythai Sabah Cyrille Dhillon Tahing menerima anugerah jurulatih sukan terbaik.

Anugerah persatuan sukan terbaik diberikan kepada Persatuan Gimnastik Negeri Sabah.

Presiden Persatuan Muaythai Malaysia Nazri Ab. Razak dinamakan penerima anugerah kepimpinan sukan.

David Wang Chung Vun, Presiden Persekutuan Shorinji Kempo Malaysia dinamakan tokoh sukan Sabah.

Terdahulu, Ketua Menteri Sabah Datuk Seri Mohd Shafie Afdal ketika berucap pada majlis itu berkata kerajaan negeri akan mempastikan prasarana sukan di negeri ini ditingkatkan, penting dalam melahirkan atlet cemerlang.

Katanya, dorongan dan inisiatif sahaja tidak mencukupi dalam menjayakan sukan di negeri ini tanpa kemudahan prasarana yang mencukupi.

“Kementerian Belia dan Sukan Sabah telah diminta menyediakan blue print mengenai pembangunan sukan di negeri ini termasuk membabitkan usaha meningkatkan prasarana sukan,” katanya.

Mohd Shafie berkata kerajaan negeri berbangga dengan kejayaan atlet negeri ini dalam kejohanan sukan di negara ini dan mewakili negara di kejohanan antarabangsa.


Pelajar Sabah Cipta Sejarah Membentang Secara Maya Di Benua Afrika

KENINGAU: Dua pelajar jurusan pembuatan kek dan pastri dari Kolej Vokasional Keningau, Faiqah Afifah Binti Joannes dan Nurul Hidayah Binti Mahirin, telah berjaya diterima sebagai pembentang di persidangan maya, International African Conference on Current Studies of Science, Technology and Social Sciences, anjuran University of Abomey-Calavi (UAC) di Benin, salah sebuah negara di benua Afrika pada 27-28 Februari 2021.

Kedua-dua pelajar ini akan membentang projek mereka yang bertajuk “The Potential of Canistel, A Rare Tropical Fruit as the Main Ingredient in Ice Cream” secara langsung di persidangan tersebut.

Mereka dipantau oleh Puan Syafiqah Eugene yang merupakan guru pembimbing bagi projek tahun akhir pelajar program tersebut.

Pasukan pelajar ini telah menghasilkan inovasi ais krim dengan menggunakan buah tropika yang kurang dikenali iaitu buah lemak manis atau buah kungkurad sebagai bahan utama.

Justifikasi utama mereka menggunakan buah ini adalah untuk mengenalpasti sama ada perisa ini diterima dengan baik oleh pelanggan sasaran memandangkan ianya jarang digunakan sebagai bahan pembuatan makanan.

Mereka juga ingin mempopularkan buah ini yang hanya tumbuh di negara beriklim khatulistiwa. Pasukan ini mengambil keputusan untuk menghasilkan ais krim dengan perisa buah kungkurad kerana pencuci mulut ini sangat digemari ramai.

Mereka pernah memenangi pingat gangsa dalam pertandingan inovasi anjuran Universiti Malaysia Perlis pada bulan Disember 2020. Video pembentangan mereka untuk pertandingan tersebut bolehlah ditonton melalui pautan berikut: https://youtu.be/AxO2ChuuKBA

Pengarah Kolej tersebut, Encik Johari @ Jaibet Bin Sabin, menyatakan rasa bangga dengan pencapaian kedua-dua pelajar ini beserta guru-guru yang membimbing mereka.

Para pelajar KV Keningau telah membentang projek mereka di pelbagai persidangan dan pertandingan inovasi di benua Asia, Oceania dan Eropah secara dalam talian dan bersemuka.

Ini merupakan kali pertama pelajar di sekolah tersebut membentang di persidangan yang dianjurkan di benua Afrika.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Alpa, Negara Belum ‘Menang’ – Dr Noor Hisham

PUTRAJAYA: Kementerian Kesihatan Malaysia (KKM) khuatir sekiranya masyarakat alpa kepentingan pematuhan Perintah Kawalan Pergerakan (PKP) berikutan trend penurunan jumlah kes positif koronavirus baharu (Covid-19), akhir-akhir ini.

Ketua Pengarah Kesihatan Datuk Dr Noor Hisham Abdullah berkata, penurunan jumlah kes beberapa hari ini dibimbangi disalah erti serta membuatkan masyarakat lalai lalu mengambil mudah PKP kerana memikirkan bahawa wabak ini hampir selesai.

Susulan itu, beliau menegaskan sekali lagi bahawa negara belum memenangi pertarungan untuk mengalahkan atau menghapuskan wabak virus Covid-19.

“KKM ingin mengucapkan ribuan terima kasih kepada semua petugas barisan hadapan dalam menghadapi kejadian Covid-19 di Malaysia.

“Tiga bulan sudah berlalu sejak kes pertama Covid-19 dilaporkan ke Pusat Kesiapsiagaan dan Tindak Cepat Krisis Kebangsaan (CPRC) KKM.

“Semua petugas barisan hadapan dari semua agensi sudah bertungkus-lumus setiap hari dalam mengawal kejadian ini.

“Namun, KKM khuatir penurunan kes menyebabkan segelintir masyarakat alpa sebab memikirkan wabak ini hampir lalu ambil mudah kepentingan ikuti arahan PKP,” katanya.

Beliau berkata demikian hari ini dalam sidang media harian Covid-19 di Kementerian Kesihatan Malaysia (KKM) di Putrajaya.

Dr Noor Hisham memohon supaya petugas barisan hadapan semua agensi kekal cekal dan tabah bersama KKM memerangi penularan Covid-19 di negara ini.

“Pada masa sama, walaupun perkembangan dalam penurunan kes ini sememangnya positif, masyarakat masih perlu berada di rumah, mengamalkan jarak sosial yang selamat sekurang-kurangnya satu meter daripada orang lain.

“Selain itu teruslah mengamalkan kebersihan diri yang tinggi seperti kerap mencuci tangan dengan menggunakan air dan sabun.

“Pendekatan ini penting dalam memutuskan rantaian penularan jangkitan. Pihak KKM akan terus memantau perkembangan kejadian Covid-19 melalui maklumat yang diperoleh dan akan dimaklumkan kepada rakyat semasa ke semasa,” katanya.


Serang Guru Tabika Di Semporna, 6 Sekeluarga Dibicara 23 – 25 Mac Depan

SEMPORNA: Kes enam sekeluarga serang guru Tabika KEMAS 21 Oktober tahun lalu akan dibicarakan pada 23 hingga 25 Mac depan di Mahkamah Majistret Semporna.

Majistret Ferhanshah Farene Mohd Ferdaus menetapkan tarikh itu pada pengurusan kes semalam dan pihak pendakwaan akan memanggil seramai 10 saksi sepanjang peringkat pendakwaan selama tiga hari itu.

Bagaimanapun, beliau mengarahkan pihak pendakwaan mengemukakan salinan gambar berwarna diberikan kepada peguambela selepas salinan yang diberikan sebagai eksibit semalam ini hanya berwarna hitam putih.

Ferhanshah turut membenarkan jaminan ke atas semua tertuduh iaitu Kinnau Ampong, 62, suaminya, Abd Wahab L Saad, 65, Elly Zurina Abdul Wahab, 40, Mohd Nasuha Abdul Wahab, 29, Mohd Nizam Afiq Abdul Wahab, 18, dan Sufian Maizin, 32, dilanjutkan.

Terdahulu, enam sekeluarga terdiri daripada pasangan suami isteri, tiga anaknya dan seorang anak saudara didakwa mencederakan Faujiah Piong, 35, dengan senjata di Tabika KEMAS Kampung Sungai Buaya, dalam daerah Semporna, pada 21 Oktober 2019, jam 8 pagi.

Mereka didakwa melakukan kesalahan mengikut Seksyen 324 Kanun Keseksaan dibaca bersama Seksyen 34 Kanun Keseksaan yang memperuntukkan hukuman penjara sehingga tiga tahun atau denda atau dengan sebat atau mana-mana dua daripada hukuman itu, jika sabit kesalahan.

Manakala, tiga daripada mereka iaitu Mohd Nasuha, Mohd Nizam dan Sufian turut dituduh menggunakan kekerasan ke atas Fauziah dengan niat mencabul kehormatannya, pada tarikh, masa dan tempat yang sama.

Sehubungan itu, mereka didakwa melakukan kesalahan mengikut Seksyen 354 Kanun Keseksaan dibaca bersama Seksyen 34 Kanun Keseksaan yang memperuntukkan hukuman penjara selama 10 tahun atau denda atau sebat atau mana-mana dua daripada hukuman tersebut.

Pendakwaan dilakukan Pegawai Pendakwa Inspektor Jamal Tampak, manakala tertuduh diwakili peguam Hamid Hamzah Mydin bagi kedua-dua pertuduhan.

Selain itu, keluarga mangsa melantik Mohd Luqman Syazwan Zabidi sebagai peguam pemerhati sepanjang prosiding berlangsung.


Ingatkan ‘Hantu’ Yang Kemas Meja Setiap Hari, Rupanya Tikus ‘Cinderella’ Punya Kerja

Lelaki British, 72 tahun, Stephen Mckears mula mempersoalkan ‘kewarasannya’ apabila menyedari objek atau alatan tukang yang dibiarkan bersepah, kelihatan kemas keesokkan harinya.

Mckears mula tertanya-tanya adakah ia kerja makhluk halus yang bersembunyi di dalam garaj rumahnya itu?

Dia kemudian memutuskan untuk menyelesaikan misteri itu dengan memasang kamera cctv untuk menjejaki ‘hantu’ tersebut.

Dengan bantuan seorang rakan yang merupakan seorang ahli paranormal dan mempunyai pengalaman menjejaki makhluk halus, Holbrook dipanggil bagi membantu misi itu.

Namun, apa yang mereka jumpai adalah ‘sesuatu’ yang tidak dijangka.  Makhluk yang disangka hantu itu merupakan seekor tikus kecil yang tekun mengemas peralatan dengan memasukkannya semula ke dalam bekas di sebelahnya.

Gelagat tikus itu seolah-olah membuktikan sang tikus yang suka membantu Cinderella dalam cerita rakyat barat itu memang wujud.

“Saya terkejut dengan tingkah lakunya yang sangat rajin.  Ia adalah tikus luar biasa,” kata Halbrook.

“Sering kali saya keluarkan kembali barang didalam bekas tersebut, namun keesokkannya ia terkemas rapi,” jelas Mckears.

“Ia akan mula ‘bekerja’ dari tengah malam sehingga 2.30 pagi setiap hari untuk melakukan tugas pembersihan sepanjang satu bulan ini.”

A man thought a ghost was cleaning up his tool shed, but it turned out to be a mouse! https://trib.al/0gG1x3t 1,21612:15 AM – Mar 20, 2019576 people are talking about thisTwitter Ads info and privacy


Kanak-Kanak Dikhuatiri Lemas Jatuh Longkang Di Petagas

SEORANG kanak-kanak lelaki berusia tiga tahun dikhuatiri lemas selepas terjatuh ke parit besar dalam kejadian di Kampung Peringatan, Kota Kinabalu, hari ini.

Mangsa, Muhammad Alwadi Abdullah dipercayai tergelincir kira-kira jam 10 pagi tadi, ketika bermain bersama kakak sepupunya berusia enam tahun, di tebing parit berkenaan.

Bagaimanapun, kejadian hanya diceritakan kepada keluarga kira-kira sejam selepas semua ahli keluarga mula sibuk mencari mangsa di sekitar kawasan kampung.

Ibu mangsa, Mujnah Ebba, 33, berkata, Alwadi pergi ke rumah bapa saudaranya kira-kira 15 meter dari rumah mereka untuk bermain bersama sepupunya seperti kebiasaannya.

Namun katanya, selepas sejam, anaknya tidak pulang ke rumah dan tanpa rasa curiga dia terus ke rumah abangnya untuk mencari Alwadi.

“Saya terkejut apabila semua orang memberitahu, mereka tidak tahu di mana anak saya. Kami terus mencarinya di sekitar kampung sehingga saya ternampak selipar Alwadi terapung di dalam parit.

“Saya terus terjun ke parit namun gagal menemuinya. Selepas itu, anak saudara memberitahu, dia nampak sepupunya itu terjatuh namun terus pulang ke rumah dan tidak pula menceritakan perkara itu kepada sesiapa,” katanya.

Menurutnya, dia berharap anaknya dapat ditemui secepat mungkin dan reda dengan takdir kejadian yang menimpa anaknya itu.

Sementara itu, Ketua Operasi Jabatan Bomba dan Penyelamat Malaysia (JBPM) Sembulan, Jamaludin Hussin berkata, pihaknya menerima panggilan kecemasan pada jam 12.58 tengah hari dan mengerahkan dua jentera bersama sembilan anggota serta pegawai ke lokasi kejadian.

Katanya, operasi pencarian atas air dilakukan ke sekitar jarak 30 meter kiri dan kanan tempat mangsa dilaporkan terjatuh.

“Kami akan meneruskan operasi pencarian sehingga petang nanti dan mungkin akan disambung selepas itu sehingga mangsa ditemui,” katanya.

Sehingga jam 5.30 petang tadi, mangsa masih gagal ditemui dan anggota bomba dilokasi kejadian juga masih meneruskan operasi pencarian. – Harian Metro


Anwar ‘Samurai Terakhir’, Sebagai PM Boleh Satukan Negara, Kata Pandikar

KOTA KINABALU: Bekas speaker Dewan Rakyat Pandikar Amin Mulia hari ini memberi amaran seruan sesetengah orang dan kumpulan di Sabah dan Sarawak tentang pemisahan dari Malaysia semakin hari semakin kuat.

Mengatakan Malaysia dalam bahaya jika seruan seperti itu berterusan dan jika isu kaum dan agama dimainkan oleh pelbagai kumpulan di Semenanjung, beliau berkata hanya Presiden PKR Anwar Ibrahim boleh menyelamatkan keadaan.

Bercakap pada sidang media selepas menghadiri sambutan Hari Malaysia anjuran Pertubuhan Bajau Sabah Bersatu (Usbo) di Kota Belud hari ini, Pandikar berkata kumpulan-kumpulan itu, terdiri daripada orang-orang berpendidikan, sedang mempengaruhi generasi muda.

Pandikar, yang juga presiden Usbo, berkata: “Sebagai kumpulan yang mengusahakan pembentukan persekutuan, Usbo berharap penyatuan Sabah, Sarawak dan Tanah Melayu akan berkekalan.”

“Saya fikir Malaysia dalam bahaya jika apa yang berlaku sekarang ini, di mana isu kaum dan agama sedang dimainkan, tidak dihentikan.”

Pandikar berkata negara memerlukan seorang pemimpin yang terbukti tidak goyah dalam kepercayaannya pada Malaysia yang bersatu tanpa mengira kaum dan agama walaupun berdepan halangan.

Pemimpin itu menurut beliau, adalah Anwar Ibrahim, yang dinamakan sebagai perdana menteri seterusnya oleh Pakatan Harapan.

Pandikar berkata warga Sabah dan Sarawak tidak suka dengan cara mereka dilayan kerana percaya mereka rakan setaraf Tanah Melayu.

“Itu akan menjadi tanggungjawab Anwar. Beliau samurai terakhir untuk mempertahankan Malaysia. Generasi muda tidak mahu dengar sejarah,” katanya.

Pandikar enggan menjawab sama ada beliau dan pimpinan Usbo akan menyertai PKR, menurut khabar angin, tetapi mereka akan menyokong Anwar sebagai perdana menteri seterusnya dan akan memberikan beliau peluang untuk melaksanakan reformasi yang diperjuangkan.

Sementara itu, Anwar berkata dia gembira dengan kemajuan libat urus pimpinan negeri Borneo dan kerajaan persekutuan mengenai Perjanjian Malaysia 1963 (MA63).

“Tanggungjawab saya nanti adalah meneruskan kerjasama dan perbincangan ini,” katanya.

Sementara itu, penasihat Usbo, Salleh Said Keruak berkata pertubuhan itu sepenuhnya menyokong Anwar sebagai perdana menteri seterusnya.

Beliau percaya Anwar berada di landasan yang betul untuk menyelamatkan Malaysia, terutama kerana perkembangan ekstremisme politik yang terlalu menekankan kaum dan agama.

“Ekstremisme ini bertentangan dengan prinsip MA63. Bawah perjanjian itu, tidak ada pun tentang ketuanan kaum. Bagi kami di Usbo, ini bentuk ekstremisme politik yang amat bahaya.

“Perkara paling penting ialah kesatuan semua kaum, bukan untuk kaum-kaum tertentu sahaja,” katanya.

Beliau memuji Anwar kerana tidak berdendam dengannya dan Pandikar serta pemimpin-pemimpin lain yang berada di pihak lawan tidak lama dulu.

Pandikar dan Salleh sebelum ini bersama Umno. – FMT


Azis Jamman patah kaki semasa konvoi

TUARAN: Timbalan Menteri Dalam Negeri, Datuk Mohd Azis Jamman mengalami patah kaki kiri selepas terbabit kemalangan motosikal berkuasa tinggi di Jalan Tamparuli-Ranau berhampiran Kampung Kelawat, Tamparuli, di sini pagi Rabu.

Difahamkan dalam kejadian kira-kira jam 10 pagi itu, Azis yang juga Ahli Parlimen Sepanggar berkonvoi dengan menunggang motosikal secara berasingan untuk merasmikan program Jelajah Kesedaran Bahaya Dadah di Pasar Tamu, Ranau.

Menurut sumber, konvoi bermula dari Dataran Dewan Bandaraya Kota Kinabalu (DBKK) bersama pegawai Agensi Anti Dadah Kebangsaan (AADK) dan sekumpulan ahli Persatuan Motosikal Berkuasa Tinggi Sabah (SBBA). Katanya, kemalangan berlaku apabila tiba di selekoh menuruni bukit berhampiran Kampung Kelawat, Tamparuli.

“Azis mengalami patah kaki bahagian kiri namun dilaporkan dalam keadaan stabil dan masih dirawat di wad kecemasan hospital Tuaran.

“Terdahulu, mangsa dihantar ambulans yang mengiringi konvoi ke hospital Tuaran dan akan dihantar ke Hospital Gleneagles Kota Kinabalu atas permintaan beliau,” kata sumber itu.

Bernama melaporkan, Azis baru sahaja memperoleh lesen B (melebihi 500cc) dan menggunakan motosikal dipinjam daripada rakannya.

Terdahulu selepas pelancaran jelajah itu, Azis berkata pembabitan golongan kanak-kanak yang dieksploitasi oleh pihak tidak  bertanggungjawab dalam aktiviti pengedaran dadah perlu dikekang agar tidak berleluasa.

Menurut beliau isu itu antara yang dibincangkan di peringkat kementerian bersama Agensi Anti Dadah Kebangsaan (AADK) untuk mencari mekanisme mengatasinya agar kanak-kanak tidak dieksploitasi oleh pihak tidak bertanggungjawab untuk kepentingan peribadi mereka.

“Apabila kita semakin bijak, penjenayah jadi lebih bijak, mungkin sebab mereka melihat ada lubang dari segi undang-undang yang ada.

“Sebab itu pengedar dadah gunakan kanak-kanak sebab mereka tahu apabila kanak-kanak yang mengedar dadah jika ditangkap akan diletak di pusat pemulihan sebab masih di bawah umur,” katanya.

Beliau berkata menerusi operasi polis disertainya dalam membanteras penyalahgunaan dadah dan tinjauannya sendiri di kawasan Sepanggar, beliau melihat sendiri golongan kanak-kanak serta remaja bawah umur dieksploitasi sebagai pengedar dadah.“

“Kebanyakan mereka ini tiada dokumen pengenalan diri dan ini agak merisaukan kita. Justeru, ini akan menjadi cabaran perlu kita hadapi kerana ia perlu dikekang daripada berleluasa,” katanya.

Konvoi itu dijalankan serentak dengan Promosi Regatta Lepa Jubli Perak 2019 yang berlangsung di Semporna pada 26 hingga 28 April ini.

Konvoi yang disertai 100 peserta menggunakan motosikal berkuasa tinggi itu membabitkan Persatuan Sabah Big Bikers, Polis Trafik dan AADK.itu dijadualkan singgah di Kundasang, Ranau, Telupid, Sandakan, Kinabatangan, Lahad Datu dan menamatkan perjalanan di Semporna. – HarianEkspres


Tuduhan Sogok TYT Adalah Fitnah, Saman Akan Dibuat – Shafie

TAWAU: Tuduhan kononnya Datuk Seri Mohd. Shafie Apdal menyogok Yang Dipertua Sabah untuk membubarkan Dewan Undangan Negeri (DUN) Sabah adalah fitnah dan cubaan menghasut.

Ketua Menteri berkata, Peguam Besar Sabah, Brandon Keith Soh berada bersamanya ketika memberikan cadangan mengikut Perlembagaan kepada Tun Juhar Mahiruddin.

Katanya, tindakan undang-undang akan diambil terhadap individu yang mengeluarkan fitnah berkenaan.

“Itu satu fitnah dan saya telah minta peguam negeri untuk ambil tindakan undang-undang. Semasa saya jumpa TYT (Tun Juhar), ada beberapa wakil rakyat juga bersama saya.

“Saya cuma memberi nasihat kepada TYT, mana ada saya beri apa-apa dan saya tak ada hak untuk bubarkan kerana dalam Perlembagaan cukup jelas.

“Saya tidak boleh ulas lanjut kerana nanti menghina kes mahkamah ketika ini,” katanya dalam sidang akhbar hari ini.

Baru-baru ini, seorang aktivis politik pro-Barisan Nasional (BN) menuduh Tun Juhar menerima habuan daripada Mohd. Shafie yang membawa kepada pembubaran DUN Sabah.

Istana Negeri Sabah dalam kenyataan berkata, tuduhan tersebut tidak berasas, tidak benar dan bermotif jahat.

Dalam penafian berkenaan, Istana Negeri Sabah mengesahkan pembubaran DUN Sabah berlandaskan Perlembagaan Sabah.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayar Dividen Minimum RM1 Juta, Hajiji Beritahu GLC Sabah

KOTA KINABALU: Semua syarikat berkaitan kerajaan (GLC) diminta berusaha mencapai sasaran pembayaran dividen sekurang-kurangnya RM1 juta kepada kerajaan negeri bermula tahun ini, kata Ketua Menteri Sabah Hajiji Noor.

Katanya, Sabah mempunyai lebih daripada 200 GLC dan badan berkanun, namun hanya kira-kira 10 daripadanya membayar dividen kepada kerajaan negeri.

“Ada antara (GLC) yang belum bayar (dividen kepada kerajaan). Sepanjang saya menjadi ketua menteri, mereka harus membayar sekurang-kurangnya RM1 juta pada setiap tahun.

“Saya mahu semua GLC melaksanakan tugas mereka untuk bayar dividen agar ia dapat digunakan demi kebaikan negeri serta rakyat. Mereka yang diberi tanggungjawab untuk mengetuai sesebuah GLC harus melaksanakan tugas dengan baik,” katanya dalam kenyataan, hari ini.

Beliau berkata demikian ketika mempengerusikan mesyuarat lembaga syarikat Sabah Softwoods Berhad di Menara Kinabalu di sini, hari ini.

Hajiji berkata, tahun lalu, kerajaan negeri menerima sejumlah RM114 juta bayaran dividen daripada GLC dan badan berkanun, iaitu meningkat sebanyak 12.9%, berbanding 2020.

“Tindakan tegas seperti ini akan menentukan kejayaan kita dan ia adalah peranan kepimpinan negeri bagi mengurus serta memastikan ia berjaya.

“Kerajaan negeri yakin, bagi mencapai kejayaan ini, kita perlu meneroka sumber pendapatan baharu termasuk inisiatif pelaburan serta mempelbagaikan aktiviti ekonomi,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Seru Tangguh Perhimpunan Lebih 50 Orang

KOTA KINABALU: Sabah menyeru penangguhan perhimpunan melibatkan lebih 50 orang di negeri itu selepas pengesahan kes pertama Covid-19, semalam.

Setiausaha Kerajaan Negeri Safar Untong juga menasihatkan mereka yang mengadakan mesyuarat di luar Sabah untuk bermesyuarat melalui sidang video atau menggunakan komunikasi digital yang lain.

Menyenaraikan beberapa garis panduan untuk sektor awam dan swasta, Safar berkata mereka diingatkan untuk mematuhi prosedur operasi standard yang diumumkan Kementerian Kesihatan.

Beliau mengingatkan orang ramai menjaga kebersihan diri dan menjalankan aktiviti sosial dengan menjarakkan diri sekurang-kurangnya 2m dari orang lain jika mereka menunjukkan gejala seperti demam, batuk dan kesukaran bernafas.

Beliau berkata mereka harus mengelak berjabat tangan mulai sekarang.

“Orang ramai juga dinasihatkan untuk menangguhkan sementara perjalanan ke luar negara jika tiada masalah yang mendesak.

“Mereka diminta untuk tidak melawat tempat-tempat termasuk negeri-negeri lain di Malaysia,” katanya dalam satu kenyataan.

Safar juga menasihatkan mereka yang menghadiri ijtimak tabligh di Masjid Sri Petaling, Kuala Lumpur untuk menghubungi klinik kesihatan terdekat.

Sabah mengesan kes pertama Covid-19 semalam selepas Menteri Kesihatan Dr Adham Baba mengumumkan seorang lelaki berusia 58 tahun dari Tawau, antara 3 orang yang diuji positif Covid-19 selepas menghadiri ijtimak tabligh itu dari 27 Feb hingga 1 Mac. – FMT


Patah dua kaki lompatan tidak menjadi

ALABAMA: Seorang gimnas berdepan detik ngeri apabila patah kedua-dua kaki ketika terjatuh dalam satu pertandingan di Amerika Syarikat pada Jumaat lalu.

Samantha Cerio yang mewakili Auburn University itu ditimpa kejadian terbabit ketika melakukan lompatan sebelum hilang keseimbangan dan terjatuh hingga patah kaki selain terkehel kedua belah lutut.

Kejadian itu mengejutkan penonton apabila melihat Samantha menjerit kesakitan sebelum diusung keluar untuk menerima rawatan.

Dia kemudiannya memuat naik gambarnya di akaun Instagram bersama keterangan gambar memberitahu bahawa ia adalah hari terakhir buatnya bergelar sebagai seorang gimnas.

Penuntut tahun akhir universiti itu dijangka menamatkan pengajiannya dalam bidang kejuruteraan aeroangkasa tidak lama lagi. – Agensi


Adelinah, Wanita Sabah Pertama Bakal Tawan Gunung Everest

KOTA KINABALU: Adelinah Litanga bagi melakar sejarah untuk menjadi wanita pertama daripada Sabah menawan puncak Gunung Everest.

Wanita berusia 37 tahun itu bakal memenuhi impiannya yang disimpan sejak lima tahun lalu untuk menawan puncak Gunung Everest.

Adelinah atau lebih mesra dengan panggilan Narna, 37, berkata, sejak menjejakkan kaki di Nepal pada 2017 ketika mengikuti acara Royal Penguin Ultra Marathon sejauh 60 kilometer, beliau mula menyimpan impian untuk kembali semula untuk mendaki sehingga puncak Everest.

Impian itu bakal terlaksana menerusi penglibatannya dalam Program Keluarga Malaysia Ekspedisi Everest 2022 yang akan diadakan pada Mei ini.

Beliau berkata, tidak disangka permohonannya untuk menyertai Ekspedisi Everest kali ini diterima dan beliau akan menjadi satu-satunya wakil Sabah yang akan menyertai program tersebut.

“Saya hantar resume pada Januari lalu dan rezeki berpihak kepada saya kerana terpilih untuk mewakili Sabah dalam Program Keluarga Malaysia Ekspedisi Everest 2022 ini,” katanya ketika ditemui semasa sidang media hari ini.

Adelinah yang merupakan ibu kepada seorang anak itu berkata, beliau akan memberikan sejuta peratus komitmen bagi menjalani latihan teknikal untuk membolehkannya sampai ke puncak Everest.

Menurutnya, persediaan fizikal sudah mencukupi kerana beliau kekal dengan rutin latihannya berlari marathon.

“Saya mula bergiat secara serius sebagai pelari marathon pada 2015 tapi, saya suka berlari sejak dibangku sekolah lagi. Cuma berlari secara serius mula pada 2015,” ujarnya.

Wanita berasal dari Kota Belud itu berkata, beliau agak bimbang dengan faktor cuaca yang sejuk dan ketinggian semasa melakukan ekspedisi itu nanti. Namun, itu bukan penghalang baginya untuk sampai ke puncak bagi mengibarkan bendera Sabah.

Adelinah mendapat tempat kedua semasa menyertai Malaysia Mountain Trail Festival sejauh 84 kilometer pada tahun lalu.

Tambahnya, beliau akan menjalani latihan pendakian di Gunung Kinabalu serta dua gunung di Nepal sebelum meneruskan ekspedisi pendakian di Gunung Everest.

Sementara itu, pendaki negara, Ravichandran a/l Tharumalingam berkata, menerusi program ini, mereka akan bergerak dalam kumpulan yang disertai lima pendaki termasuk dua pendaki wanita daripada Sabah dan Sarawak serta lima shelpa atau malim gunung.

“Kita sudah mengkaji risiko yang akan dihadapi dan akan cuba mengurangkan risiko tersebut namun, ia bergantung kepada keadaan cuaca. Pendakian ini akan mengambil masa perjalanan selama 60 hari.

“Memandangkan kos bagi setiap seorang pendaki USD 40,000 (RM168,000) maka, kami akan cuba mengumpul dana dan berharap mendapat sokongan daripada kerajaan negeri,” katanya.

Timbalan Ketua Menteri, Datuk Seri Dr. Jeffrey Kitingan berkata, beliau akan membawa perkara itu ke dalam Kabinet Negeri untuk melihat bantuan yang boleh diberikan bagi menyokong penganjuran program tersebut.

Jeffrey berkata, beliau akan cuba membantu sebanyak mana yang boleh untuk menyokong pelaksanaan Program Keluarga Malaysia itu. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost